Bapa kanak-kanak pandu treler ditahan polis
Oleh KOSMO!

8 September 2020, 5:24 pm
Oleh NOR SHAFAWATI YUP
SEREMBAN – Polis telah menahan bapa kepada seorang kanak-kanak yang videonya tular di media sosial sedang memandu sebuah treler semalam.
Ketua Polis Daerah Seremban, Asisten Komisioner Mohd. Said Ibrahim berkata, bapa kanak-kanak berusia 39 tahun itu ditahan di sekitar Rantau dan direman selama dua hari bermula semalam.
“Bapa kepada kanak-kanak berusia 11 tahun itu (memandu treler) telah ditahan semalam bagi membantu siasatan selepas satu video tular di media sosial.
“Siasatan masih dijalankan mengikut Seksyen 31(1)(a) Akta Kanak-Kanak 2001 atas kesalahan pengabaian terhadap kanak-kanak,” katanya ketika dihubungi di sini hari ini.
Akhbar melaporkan selepas video seorang kanak-kanak memandu kereta tular di media sosial, berlaku satu lagi kes tapi kali ini video memaparkan seorang kanak-kanak di bawah umur memandu sebuah lori treler.

Sebuah video berdurasi satu minit 18 saat memaparkan seorang kanak-kanak di bawah umur sedang memandu sebuah lori treler jenis HINO tular di aplikasi Whatssap kira-kira pukul 4.41 petang tadi.
Dalam video tersebut kelihatan kanak-kanak itu memandu ke hadapan dan mengundurkan treler sebelum berjaya meletakkan kenderaan berat itu di tempat parkir.
Terdahulu Isnin lalu,  tular di media sosial video seorang kanak-kanak lelaki memandu sebuah kereta Proton Saga dengan tajuk ‘Handa orang Rombau haa’.
Menerusi video berdurasi 53 saat itu, kanak-kanak berusia sembilan tahun itu memberitahu bapanya yang mengajarnya memandu kereta apabila ditanya oleh seorang lelaki dipercayai perakam video. – K! ONLINE


Surat Sultan Selangor kepada Amirudin
Oleh MOHD YUNUS YAKKUB

8 September 2020, 5:12 pm
SHAH ALAM – Gangguan bekalan air yang disebabkan pencemaran daripada sebuah kilang jentera berat di sini mendapat perhatian daripada Sultan Selangor, Sultan Sharafuddin Idris Shah yang menzahirkan rasa dukacitanya apabila masalah itu terpaksa ditanggung oleh rakyat negeri ini.
Sultan Sharafuddin turut mengutuskan surat kepada Menteri Besar Selangor, Datuk Seri Amirudin Shari berhubung kekhuatiran baginda terhadap tindakan rakyat negeri ini yang akan memberontak dan boleh mengakibatkan ketegangan seterusnya menjejaskan keharmonian sosial sekiranya masalah air ini berterusan.
Antara intipati surat tersebut adalah, Sultan Sharafuddin bertitah mahu tindakan penguatkuasaan yang lebih tegas diambil bagi memastikan rumah, kilang terutama sekali kilang-kilang haram berhampiran tebing sungai mesti dirobohkan kerana berpotensi mencemarkan anak sungai dan sungai-sungai di negeri ini.
“Beta juga tidak berkenan adanya unsur campur tangan politik dalam penguatkuasaan isu-isu berkaitan alam sekitar dan pencemaran air sungai.
“Penubuhan sebuah jawatankuasa oleh kerajaan negeri telah lama dititahkan oleh beta, supaya memantau dan memastikan air sungai tidak dicemari dengan bahan kimia atau sampah sarap boleh menjejaskan bekalan air mentah kepada loji-loji rawatan air,” titah baginda menerusi laman sosial Facebook rasmi Selangor Royal Office di sini hari ini.
Sultan Sharafuddin turut mahu undang-undang yang lebih tegas dilaksanakan dengan segera kepada pelaku-pelaku yang menyebabkan pencemaran sungai.

“Penalti yang lebih berat wajar dikenakan kepada mereka yang mencemarkan alam sekitar khususnya sumber air.
“Mereka yang terbukti melakukan kesalahan hendaklah dijatuhkan hukuman penjara mandatori serta dikenakan denda yang maksimum,” titah baginda.
Terdahulu, Sultan Sharafuddin berkenan menerima menghadap Amirudin di Istana Bukit Kayangan di sini berhubung masalah bekalan air bersih di Selangor yang terus berulang sebelum mengutuskan surat tersebut kepada Menteri Besar berkenaan. – K! ONLINE


Pelajar tingkatan empat maut kemalangan depan sekolah
Oleh MUHAMAD TARMIZE MOHD NOR

8 September 2020, 5:06 pm
IPOH – Seorang pelajar tingkatan empat maut selepas motosikal ditunggangnya melanggar sebuah kereta yang sedang membuat pusingan U di Jalan Tanjung Rambutan-Chemor berhampiran Sekolah Menengah Kebangsaan (SMK) Tanjung Rambutan di sini hari ini.
Dalam kejadian kira-kira pukul 7 pagi itu, mangsa, Nurul Syahira Zamri, 16, yang sedang dalam perjalanan ke sekolah berkenaan meninggal dunia di tempat kejadian akibat kecederaan parah dialaminya.
Difahamkan, motosikal jenis Honda SM Sport itu baharu sahaja dibeli bapa mangsa sebulan yang lalu untuk kemudahan mangsa berulang ke sekolahnya.
Ketua Polis Daerah Ipoh, Asisten Komisioner A. Asmadi Abdul Aziz berkata, siasatan awal mendapati motosikal ditunggang mangsa telah melanggar sebelah kanan kereta jenis Perodua Kenari yang sedang buat pusingan U.
“Kemalangan turut melibatkan sebuah lagi kenderaan pacuan empat roda jenis Toyota Hilux yang melanggar Perodua Kenari selepas itu.
“Akibat kemalangan itu, mangsa yang tercampak dari motosikalnya itu disahkan meninggal dunia di tempat kejadian,” katanya ketika dihubungi hari ini.

Tambah A. Asmadi, mayat mangsa dibawa ke Hospital Raja Permaisuri Bainun di sini untuk proses bedah siasat.
“Pemandu Perodua Kenari yang merupakan seorang wanita berusia 46 tahun dan pemandu Toyota Hilux berusia 48 tahun pula tidak mengalami sebarang kecederaan.
“Siasatan juga mendapati pemandu wanita tersebut tidak mempunyai lesen memandu dan siasatan lanjut berkaitan kejadian juga masih dijalankan,” katanya.
Kes disiasat mengikut Seksyen 41(1) Akta Pengangkutan Jalan 1987. – K! ONLINE


Cadang selesai kes saman Awal, Scha – D’Haja secara mediasi
Oleh NUZULSHAM SHAMSUDDIN

8 September 2020, 4:51 pm
KUALA LUMPUR – Rayuan  Syarikat D’Haja (M) Sdn. Bhd. berhubung saman pelanggaran kontrak pasangan selebriti Awal Ashaari dan isterinya Scha Al-Yahya dicadangkan selesai secara baik melalui proses mediasi.
Perkara itu dimaklumkan peguam Datuk Hasnal Rezua Merican yang mewakili Syarikat D’Haja (M) Sdn.  Bhd.  selaku perayu selepas prosiding dalam kamar Pesuruhjaya Kehakiman Datuk Seri Latifah Mohd. Tahar di Mahkamah Tinggi di sini hari ini.
Hasnal ketika ditemui berkata mahkamah meminta supaya pihak-pihak terlibat cuba mencari penyelesaian untuk menyelesaikan kes itu.
“Proses (mediasi) ini perlu diselesaikan sebelum 17 November. Jika kedua-dua pihak gagal menyelesaikan kes, rayuan seterusnya akan didengar pada tarikh itu,” katanya yang turut memaklumkan tarikh bagi mediasi itu akan ditetapkan kemudian.
Mediasi merupakan alternatif penyelesaian kes tanpa melalui proses perbicaraan penuh.
Hasnal berkata rayuan itu difailkan pada 3 April 2019 atas alasan Hakim Mahkamah Sesyen terkhilaf dalam membuat keputusan apabila membenarkan tuntutan Awal dan Scha terhadap saman yang dikemukakan.

Sementara itu, peguam Azlan Abdul Razak yang mewakili Awal dan Scha selaku responden pula berkata pihaknya terbuka menyelesaikan kes itu secara mediasi.
Terdahulu dalam prosiding itu Awal dan Scha tidak hadir ke mahkamah.
Pada 27 Mac tahun lalu, Awal dan Scha selaku plaintif mendapat ganti rugi berjumlah RM345,305 selepas berjaya dalam tuntutan saman terhadap syarikat itu berhubung pengedaran dan penjualan eksklusif minyak wangi mereka di Mahkamah Sesyen.
Hakim Shamsudin Abdullah memerintahkan D’Haja selaku defendan membayar ganti rugi itu selepas membenarkan tuntutan saman pelanggaran kontrak yang difailkan Awal dan Scha.
Mahkamah membenarkan tuntutan saman berkenaan selepas mendapati D’Haja gagal melaksanakan tanggungjawabya kerana gagal memastikan 20,000 botol minyak wangi plaintif berada dalam keadaan baik untuk diniagakan.
Dalam saman difailkan pada 30 April 2018, Awal atau nama sebenarnya Ahmad Awaluddin Ashaari, 38, dan Scha atau nama sebenarnya Sharifah Nor Azean Syed Mahadzir, 36, mendakwa mereka telah memasuki kontrak perjanjian pengedaran eksklusif minyak wangi Bleu dan Maroon dengan pembekal tekstil, D’Haja pada 11 Oktober 2016 selama dua tahun sehingga 10 Oktober 2018.
Bagaimanapun mereka mendakwa, D’Haja gagal melaksanakan tanggungjawabnya selaras dengan terma asas perjanjian selain gagal memulangkan 3,215 botol minyak wangi yang dikatakan rosak, gagal menyediakan rekod transaksi jualan dan enggan membayar tuntutan  kerugian itu.
Oleh itu, kesemua plaintif menuntut ganti rugi berjumlah RM345,305, faedah dan ganti rugi am terhadap defendan. -K! ONLINE


Polis cari Loh Wai Hon
Oleh MOHD RIDZAUDDIN ROSLAN

8 September 2020, 3:22 pm
KUALA LUMPUR- Polis Daerah Petaling Jaya memohon kerjasama orang ramai bagi mengesan individu warganegara Malaysia bernama Loh Wai Hon yang merupakan saksi penting perbicaraan kes mahkamah.
Menurut Ketua Polis Daerah Petaling Jaya, Asisten Komisioner Nik Ezanee Mohd. Faisal, lelaki berusia 35 tahun itu dicari bagi membantu perbicaraan kes di bawah Seksyen 302 Kanun Keseksaan.
“Ia merupakan kes perbicaraan di Mahkamah Tinggi Jenayah Dua Shah Alam.
“Saksi diminta untuk hadir ke mahkamah pada hari Ahad, 13 September 2020,” katanya dalam satu kenyatan di sini hari ini.
Orang ramai yang mempunyai maklumat boleh berhubung dengan pegawai penyiasat Asisten Superintendan Mohd. Nizam Daud di talian 013 985 8885 atau 03 796 62222. – K! ONLINE


Potong bekalan elektrik 12 premis judi haram
Oleh KOSMO!

8 September 2020, 3:17 pm
Oleh NOR SHAFAWATI YUP
SEREMBAN –  Sebanyak 12 premis perjudian online yang dikesan beroperasi secara haram sekitar daerah ini dikenakan tindakan pemotongan bekalan elektrik dalam operasi bersepadu oleh pihak polis dan Tenaga Nasional Berhad (TNB).
Ketua Polis Daerah Seremban, Asisten Komisisioner Mohd. Said Ibrahim berkata, operasi bermula pukul 11 pagi itu dijalankan hasil makluman awam dan risikan yang mendapati pemilik premis masih berdegil dengan menjalankan aktiviti perjudian secara online sejak dua hingga tiga bulan lalu.
“Kita telah kenal pasti 12 premis perniagaan termasuk sebuah rumah dua tingkat yang disyaki menjalankan aktiviti perjudian online ini.
“Sebagai alternatif, pihak polis telah mengambil tindakan di bawah Seksyen 21 A Akta Rumah Judi Terbuka 1953 dengan memotong bekalan elektrik di premis berkenaan,” katanya ketika ditemui dalam operasi bersepadu tersebut di sini semalam.
Menurut Mohd. Said, siasatan mendapati  aktiviti perjudian online yang dijalankan lebih mudah dengan pihak sindiket menjadikan ‘tablet’ sebagai alat untuk berjudi berbanding mesin-mesin besar sebelum ini.

“Selain itu, sindiket perjudian turut menyediakan sistem ‘top up’ yang dijual kepada pelanggan untuk berjudi,
“Kemusyikalan kita, masih ada pelanggan (berjudi) dan diharap dengan operasi pemotongan bekalan elektrik ini dapat membanteras sekali gus melumpuhkan aktiviti perjudian secara atas talian di sekitar Seremban,” katanya.
Jelas Mohd. Said, operasi bersepadu pemotongan premis judi online itu melibatkan enam premis di bawah Balai Polis Seremban 2, Balai Polis Campbell (3) dan Balai Polis Rahang (3).
“Di bawah Seksyen 21A Akta Rumah Judi Terbuka, sekiranya pemilik premis mahu membuat penyambungan semula (elektrik), mereka boleh mendapat kebenaran daripada pihak polis dalam tempoh 30 hari dan pengesahan tiada lagi aktiviti perjudian dijalankan,” katanya.
Tambah beliau, pihak polis akan melakukan pembanterasan aktiviti perjudian secara berterusan walaupun kegiatan haram tersebut masih terkawal di Seremban selain bantuan masyarakat untuk menyalurkan maklumat berkaitan. – K! ONLINE


Bekas pengarah didakwa buat tuntutan palsu RM47,800
Oleh MOHD SHARKAWI LONDING

8 September 2020, 2:34 pm
JOHOR BAHRU – Seorang bekas Pengarah Jabatan Perpaduan Negara dan Intergrasi Nasional negeri Johor dihadapkan ke Mahkamah Sesyen di sini hari ini atas empat pertuduhan membuat tuduhan palsu membabitkan jumlah RM47,800, lima tahun lalu.
Tertuduh, Rajali Mudin, 56, bagaimanapun membuat pengakuan tidak bersalah sejurus kesemua pertuduhan dibacakan berasingan di hadapan Hakim Kamarudin Kamsun.
Mengikut kertas pertuduhan pertama hingga ketiga, Rajali didakwa menggunakan dokumen mempunyai butiran matan palsu berjumlah RM35,400 berkaitan aktiviti jabatan yang tidak wujud melalui sebuah syarikat untuk memperdayakan prinsipal.
Perbuatan itu didakwa dilakukan tertuduh di Pejabat Perpaduan Negara dan Intergrasi Nasional Negeri Johor pada November 2015.
Bagi pertuduhan keempat, Rajali didakwa membuat kesalahan sama membabitkan tuntutan palsu berjumlah RM12,400 melalui sebuah syarikat berlainan antara November hingga Disember 2015.
Dia didakwa mengikut Seksyen 18 Akta Suruhanjaya Pencegahan Rasuah Malaysia (SPRM) 2009.

Jika sabit kesalahan, tertuduh boleh hukuman penjara sehingga 20 tahun dan denda lima kali ganda nilai suapan atau RM10,000, mana lebih tinggi.
Kes dikendalikan Timbalan Pendakwa Raya, Zander Lim Wai Keong manakala tertuduh diwakili peguam bela, Iskandar Shah Ibrahim.
Mahkamah menetapkan 12 Oktober sebagai sebutan semula kes. – K! ONLINE


Ibu tunggal miliki MyKad palsu dipenjara 20 bulan
Oleh KOSMO!

8 September 2020, 3:09 pm
Oleh IVAN AMIRUL
KOTA KINABALU – Seorang wanita warga Filipina dijatuhi hukuman penjara 20 bulan oleh Mahkamah Majistret Kota Kinabalu hari ini atas kesalahan menggunakan kad pengenalan palsu yang dibelinya dengan nilai RM5,000.
Tertuduh, Rowena Llenado, 38, yang juga seorang ibu tunggal mengaku bersalah di hadapan Majistret Stephanie Sherron Abbie sejurus pertuduhan ke atasnya dibacakan jurubahasa.
Mengikut pertuduhan, Rowena didakwa memiliki MyKad palsu di atas nama Rowena Llenado pada 3 Julai 2020 di sebuah rumah beralamat di L2-0, Blok L, Universiti Apartment 2 (UA2), 88400 Kota Kinabalu, Sabah.
Tertuduh didakwa melakukan kesalahan itu mengikut Peraturan 25(1)(e) Peraturan-Peraturan Negara 1990 (Pindaan 2007) yang memperuntukkan hukuman penjara hingga tiga tahun atau denda hingga RM20,000 atau kedua-dua sekali.
Dalam pada itu, Rowena juga mengaku membeli kad pengenalan terbabit daripada bapa saudara kepada bekas suaminya bernilai RM5,000.

Menurut fakta kes, semakan yang dibuat Jabatan Pendaftaran Negara (JPN) mendapati kedua-dua cap ibu jari tertuduh tiada di dalam rekod jabatan.
Semakan lanjut juga mendapati nombor kad pengenalan 820728-12-6006 atas nama Rowena Llenado terbabit belum pernah dikeluarkan serta taraf kewarganegaraan sijil kelahiran tertuduh adalah bukan warganegara.
Terdahulu, Pegawai Pendakwa JPN, Nurul Fariza Abdulah memohon hukuman berat dan maksimum diberikan kepada tertuduh kerana menggunakan dokumen MayKad palsu.
“Penggunaan kad pengenalan palsu berstatus warganegara oleh individu bukan warganegara sudah tentu menjejaskan kedaulatan dan keselamatan negara kita.
“Kita mengambil iktibar dari kes tembakan seorang pegawai bank pada 2013 oleh pengawal keselamatan yang menggunakan kad pengenalan palsu,” katanya.
Tertuduh yang diwakili peguam, PJ Pereira merayu supaya hukuman ringan dikenakan memandangkan tertuduh adalah seorang ibu tunggal yang memiliki tiga anak.
Selepas mendengar hujah daripada kedua-dua pihak, mahkamah memerintahkan tertuduh dipenjara 20 bulan dan diserahkan kepada Jabatan Imigresen Malaysia bagi tindakan lanjut. – K! ONLINE


Kematian Abdul Aziz disiasat secara menyeluruh – Ayob Khan
Oleh MOHD SHARKAWI LONDING

8 September 2020, 3:30 pm
JOHOR BAHRU – Polis Johor akan melakukan siasatan secara menyeluruh berhubung kematian anggota Angkatan Tentera Malaysia (ATM), Abdul Aziz Aznam yang maut selepas dipercayai terjun dari tingkat tiga sebuah kem tentera di Batu Pahat, 29 Ogos lalu.
Ketua Polis Johor, Datuk Ayob Khan Mydin Pitchay berkata, sebelum ini kes itu hanya diklasifikan sebagai mati mengejut namun kini Jabatan Siasatan Jenayah (JSJ) negeri akan mengambil alih siasatan merangkumi segala aspek.
“Kita akan lakukan siasatan secara menyeluruh dengan merangkumi segala aspek.
“Oleh itu, orang ramai dinasihatkan tidak membuat sebarang andaian berhubung kematian Abdul Aziz.
“Serahkan kepada pihak polis untuk menjalankan siasatan,” katanya ketika dihubungi di sini hari ini.
Pada 29 Ogos lalu, Abdul Aziz, 20, mengalami kecederaan parah pada bahagian kepala dan badan selepas dipercayai jatuh dari tingkat tiga bangunan kediaman di sebuah kem di Batu Pahat.

Mangsa yang sebelum itu dirawat di Wad Unit Rawatan Rapi (ICU) Hospital Sultanah Nora Ismail di Batu Pahat bagaimanapun menghembus nafas terakhir pada pukul 2.30 petang kelmarin.
Abangnya, Mohamad Amirul Naim, 22, mendakwa adiknya mengadu sering menjadi mangsa buli dan ragging ketika berada di kem tentera itu.
Mangsa juga pernah mengadu kepada keluarga bahawa dia pernah ditumbuk dan mukanya digosok dengan berus besi.- K! ONLINE


79 insitut memandu dianugerah gred lima bintang
Oleh KOSMO!

8 September 2020, 3:01 pm
Oleh MOHD. HUSNI MOHD. NOOR
PUTRAJAYA – Sebanyak 79 buah institut memandu (IM) dianugerahkan gred lima bintang oleh Kementerian Pengangkutan, hari ini.
Menteri Pengangkutan, Datuk Seri Wee Ka Siong berkata, ia satu peningkatan yang agak besar sekali gus menggambarkan IM sudah menambah baik mutu perkhidmatan dan kemudahan yang bermutu kepada pelanggan.
Beliau berkata, bagi siri pertama penggredan pada April 2016, hanya sembilan IM dianugerahkan gred lima bintang berbanding 79 IM bagi siri kedua kali ini.
“Ia satu prestasi yang amat baik. Saya juga berharap semua IM di seluruh negara akan mendapat sekurang-kurangnya satu bintang bagi siri penggredan seterusnya.
“Ada kelebihan bagi IM yang mendapat gred lima bintang yang mana mereka hanya perlu membuat pembaharuan lesen tiga tahun sekali manakala lesen diperbaharui dua tahun sekali bagi gred empat bintang,” katanya pada Majlis Penganugerahan Penggredan Institut Memandu di sini hari ini.

Dalam pada itu, katanya, kerajaan menetapkan kadar bayaran urus niaga sebanyak RM350 bagi lesen memandu B2 dan RM1,150 bagi lesen memandu D.
“Bagi lesen memandu B2, sebanyak RM308 diberikan kepada IM, RM27 kepada pusat ujian memandu dan RM16 pula adalah bayaran kepada Jabatan Pengangkutan Jalan (JPJ).
“Bagi lesen memandu D pula, RM1,007 diberikan kepada IM, RM27 kepada pusat ujian dan RM113 pula bayaran kepada JPJ,” katanya. -K! ONLINE


SPRM mula siasat kes pencemaran Sungai Gong
Oleh NOR IDAYU BOSRO

8 September 2020, 2:34 pm
PUTRAJAYA – Suruhanjaya Pencegahan Rasuah Malaysia (SPRM) telah memulakan siasatan berhubung isu pencemaran Sungai Gong di Rawang, Selangor.
SPRM dalam satu kenyataan berkata, siasatan itu bagi meneliti unsur rasuah melibatkan mana-mana pihak termasuk agensi penguat kuasa.
“Orang ramai yang mempunyai maklumat berkaitan isu berkenaan diminta tampil memberi kerjasama dengan suruhanjaya ini,” katanya di sini hari ini.
Kosmo! semalam melaporkan dua pekerja kilang yang disyaki terlibat dalam kejadian pencemaran bau di kawasan perindustrian Sungai Gong, Rawang minggu lalu direman enam hari sehingga Sabtu ini.
Pada 5 September lalu, empat beradik yang juga pemilik kilang disyaki terlibat dalam kejadian sama direman enam hari sehingga Khamis ini.
Siasatan kes terhadap keenam-enam suspek dijalankan mengikut Seksyen 430 Kanun Keseksaan iaitu melakukan perbuatan yang diketahui menyebabkan susut bekalan air untuk minuman manusia atau haiwan yang dipelihara atau untuk kebersihan atau perusahaan. -K! ONLINE


Tiga remaja tidak sempat minum ketum
Oleh KOSMO!

8 September 2020, 2:18 pm
Oleh ISKANDAR SHAH MOHAMED
KLANG – Hasrat tiga remaja untuk menikmati air ketum yang baharu dibeli terbantut selepas dicekup polis di Jalan Tanjung Shawal di sini semalam.
Kesemua suspek berusia 18 hingga 19 tahun itu diberkas kira-kira pukul 1.30 pagi.
Ketua Polis Daerah Klang Utara, Asisten Komisioner Nurulhuda Mohd. Salleh berkata, penahanan mereka dilakukan hasil rondaan cegah jenayah yang mengesan sebuah kereta dalam keadaan mencurigakan.
“Hasil pemeriksaan menemui satu bungkusan disyaki air ketum seberat 0.5 liter berharga RM20,” katanya dalam kenyataan hari ini.
Ujar Nurulhuda, semakan pihaknya mendapati semua remaja itu tidak memiliki sebarang rekod jenayah.

Jelas beliau, kesemua suspek direman selama empat hari sehingga Khamis ini bagi membantu siasatan dan kes disiasat mengikut Seksyen 30(3) Akta Racun 1952,” katanya. -K!ONLINE


72 ingkar PKPP, 26 babitkan penjarakan fizikal
Oleh NOR IDAYU BOSRO

8 September 2020, 2:53 pm
PUTRAJAYA – Sebanyak 72 individu ditahan atas kesalahan ingkar Perintah Kawalan Pergerakan Pemulihan (PKPP) semalam dengan tangkapan paling tinggi sebanyak 26 membabitkan aktiviti kehadiran orang ramai yang menyukarkan penjarakan fizikal.
Menteri Kanan (Keselamatan), Datuk Seri Ismail Sabri Yaakob berkata, kesalahan lain yang dikesan termasuklah gagal menyediakan peralatan serta merekod butiran pelanggan (24) dan tidak memakai pelitup muka (20).
Turut ditahan masing-masing satu tangkapan bagi kes lari dari pusat kuarantin serta premis beroperasi lebih masa.
“Daripada jumlah itu, seramai 70 individu telah dikompaun, satu ditahan reman dan satu dijamin,” katanya dalam kenyataan mengenai Pelaksanaan PKPP Hari ke-91 di sini hari ini.
Sementara itu, Ismail Sabri berkata, seramai 25 pendatang asing tanpa izin dan seorang penyeludup ditahan dalam Operasi Benteng semalam.
“Kerajaan akan mengambil tindakan tegas terhadap mana-mana pihak yang cuba memasuki sempadan negara secara haram,” katanya. – K! ONLINE


U-Gates 1.0 jana jualan RM4.5 setahun
Oleh KOSMO!

8 September 2020, 3:27 pm
Oleh NORADILA MAHAMAD
KUALA TERENGGANU – Program Usahawan Graduan Terengganu (PUGT) 5.0 yang kemudiannya telah dijenamakan sebagai U-Gates 1.0 berjaya menjana jualan RM4.5 juta dalam tempoh setahun penganjurannya.
Pengerusi Jawatan kuasa Keusahawan, Sumber Manusia, Industri Asas Mikro dan Hal Ehwal Penjaja Terengganu, Mohd. Nurkhuzaini Ab. Rahman berkata, program kelolaan Yayasan Pembangunan Usahawan Terengganu (YPUT) berkenaan telah disertai 47 graduan tempatan dari seluruh negeri ini.
“Program U-Gates 1.0 bertujuan melatih graduan Terengganu yang baru menamatkan pengajian dalam bidang keusahawanan sekali gus membantu mengurangkan kadar pengangguran dalam kalangan mereka.
“Sepanjang program yang memakan masa setahun tersebut, peserta akan mempelajari ilmu keusahawan secara teori dan praktikal daripada tenaga pengajar YPUT dan mentor yang terdiri dalam kalangan usahawan berjaya,” katanya pada majlis Graduasi U-Gates 1.0 di sini hari ini.
Mohd. Nurkhuzaini menjelaskan, peserta program U-Gates 1.0 menceburi pelbagai bidang perniagaan seperti makanan dan asas tani, tekstil dan kraf, pelancongan, kesihatan dan kosmetik, perkilangan dan pembuatan serta industri kreatif.

Beliau berkata, progres perniagaan setiap peserta terbabit akan terus dipantau selama tiga tahun selepas program U-Gates 1.0 berakhir bagi memastikan kejayaan.
“Program U-Gates 2.0 akan diteruskan pada masa terdekat dan setakat ini calon berpotensi yang disenarai pendek untuk di temuduga,” katanya. – K! ONLINE


Dua parah terlibat kemalangan di Kampar
Oleh KOSMO!

8 September 2020, 1:37 pm
Oleh ZAKI SALLEH
KAMPAR – Seorang pemandu lori serta penumpangnya cedera parah selepas terbabit dalam kemalangan melibatkan dua buah lori di Jalan Gopeng – Ipoh dekat sini awal pagi tadi.
Dalam kejadian kira-kira pukul 2.50 pagi itu, lori tiga tan yang membawa muatan peralatan mesin itu telah bertembung dengan sebuah lori dua tan berisi kotak.
Ketua Operasi Balai Bomba dan Penyelamat Kampar, Meor Mohamad Ali Meor Husin berkata, pihaknya menerima panggilan kecemasan pada pukul 3.01 pagi sebelum sepasukan anggota bergegas ke lokasi bagi memberi bantuan.
“Lori membawa muatan peralatan mesin itu dipandu seorang lelaki berumur 33 tahun bersama seorang penumpang wanita 25 tahun yang mengalami kecederaan parah kerana tersepit.
“Pemandu sebuah lagi lori yang juga lelaki pula tidak mengalami kecederaan,” ujarnya dalam satu kenyataan di sini hari ini.

Pihak bomba kemudian mengeluarkan kedua-dua mangsa yang tersepit menggunakan peralatan khas untuk membuka bahagian pintu kenderaan.
Kedua-dua mangsa kemudian diserahkan kepada pegawai perubatan sebelum dikejarkan ke Hospital Tapah untuk mendapatkan rawatan dan operasi tamat sepenuhnya pada pukul 3.49 pagi. – K! ONLINE


Rancakkan semula perkhidmatan beca Kuala Terengganu
Oleh MOHD AZLI ADLAN

8 September 2020, 1:56 pm
KUALA TERENGGANU – Kerajaan negeri Terengganu akan mengambil langkah bagi merancakkan semula aktiviti pengayuh beca tradisional di bandar raya ini.
Pengerusi Jawatan kuasa Pelancongan, Kebudayaan dan Teknologi Maklumat negeri, Ariffin Deraman berkata, pihaknya sedar perkhidmatan beca tradisional di bandar raya ini semakin suram tidak seiring dengan kehadiran pelancong yang sangat tinggi pada masa ini.
Beliau berkata, pengayuh beca di bandar raya ini yang masih aktif juga dianggarkan tidak sampai 20 orang dengan kesemuanya sudah berusia 60 tahun ke atas.
“Beca tradisional di Terengganu sangat unik dan sepatutnya menjadi tarikan pelancongan yang utama.
“Langkah perlu diambil untuk merancakkan kembali aktiviti berbeca dan menarik golongan muda menyertainya. Jika tidak, kita bimbang ia akan pupus tidak lama lagi,” katanya ketika ditemui selepas sumbangan pakaian seragam kepada pengayuh beca berkenaan di Pasar Kedai Payang di sini hari ini.
Ariffin berkata, antara langkah yang akan diambil ialah menyediakan laluan khas bagi pengayuh beca berkenaan untuk menarik lebih ramai pelanggan dalam kalangan pelancong.

Jelas beliau, antara lokasi yang dicadangkan ialah mengelilingi Taman Tamadun Islam dan pakej untuk ke hotel-hotel yang terletak berhampiran dengan Pasar Kedai Payang di sini. – K! ONLINE


Polis tumpas sindiket tipu nombor ekor
Oleh KOSMO!

8 September 2020, 1:48 pm
Oleh NOOR HASLIZA NUSI
GEORGE TOWN – Polis Pulau Pinang menumpaskan satu kegiatan sindiket penipuan nombor ramalan selepas menahan tiga lelaki dalam satu serbuan berasingan di Perak, Ahad lalu.
Ketiga-tiga suspek lelaki berusia 46 hingga 63 tahun itu diberkas sepasukan polis dari Jabatan Siasatan Jenayah Komersial (JSJK) di Kawasan Bercham, Kampung Tawas dan Batu Gajah, Perak.
Ketua JSJN Negeri, Asisten Komisioner Rosni Mohd. Lazim berkata, penahanan ke atas suspek dijalankan susulan laporan yang dibuat seorang mangsa wanita berusia 69 tahun pada 3 September lalu.
Menurutnya, hasil siasatan lanjut mendapati mangsa telah diperdaya sindiket yang menyamar sebagai warga Myanmar dengan menjanjikan upah RM60,000.
“Mangsa telah membuat bayaran sebanyak RM12,000 secara tunai bagi urusan menebus wang kemenangan tiket toto yang kononnya dimenangi oleh salah seorang sindiket.

“Susulan laporan itu, polis berjaya membuat tangkapan ke atas ketiga-tiga suspek termasuk mastermind di tiga lokasi berasingan,” katanya pada sidang akhbar di Ibu Pejabat Polis Kontinjen Pulau Pinang di sini hari ini.
Polis turut merampas pelbagai peralatan dan resit toto palsu termasuk wang tunai RM500. – K! ONLINE


Saiful Azly, Ketua Polis Kuala Lumpur yang baharu
Oleh AHMAD SHAHERMAN SHAMSURI

8 September 2020, 2:01 pm
KUALA LUMPUR – Timbalan Pengarah Jabatan Siasatan Jenayah Komersial Bukit Aman, Datuk Saiful Azly Kamaruddin dilantik sebagai Ketua Polis Kuala Lumpur yang baharu.
Saiful Azly dilantik menggantikan Datuk Seri Mazlan Lazim yang akan berpindah ke Bukit Aman bagi menggalas tugas sebagai Pengarah Jabatan Logistik dan Teknologi Bukit Aman.
Majlis serah terima tugas Ketua Polis Kuala Lumpur baharu itu telah diadakan di Ibu Pejabat Polis Kontinjen (IPK) Kuala Lumpur.
Hadir menyaksikan majlis tersebut, Pengarah Jabatan Integriti dan Pematuhan Standard (JIPS) Bukit Aman, Datuk Zamri Yahya.
Zamri dalam ucapannya berkata, beliau yakin dengan kreadibliti dan pengalaman yang luas dimiliki Saiful Azly dapat membantu IPK Kuala Lumpur dalam merealisasikan strategi dan hala tuju Polis Diraja Malaysia (PDRM) dalam menjadikan Kuala Lumpur bandaraya selamat untuk didiami atau dikunjungi.
“Seperti semua kita maklum, tugas sebagai Ketua Polis Kuala Lumpur amat berat dan memerlukan komitmen yang tinggi kerana situasi semasa dan trend jenayah semasa.

“Beliau (Saiful Azly) merupakan seorang pengawai yang berdedikasi, berpandangan jauh dan sentiasa peka dengan keadaan pasukan. Saya yakin dia mampu menjadikan bandaraya Kuala Lumpur terus aman dan selamat,”ujarnya.
Pada masa sama, Zamri turut berterima kasih kepada Mazlan atas khidmat dan komitmen yang tinggi sejak menjawat jawatan sebagai Ketua Polis Kuala Lumpur sejak tahun 2017. – K! ONLINE


[VIDEO] Gajah ‘pecah masuk’ kedai cari makanan
Oleh KOSMO!

8 September 2020, 1:28 pm
Oleh ASLIZA MUSA
GERIK – Kehadiran seekor gajah jantan liar yang menjadi ‘tetamu’ di Hentian Rawat dan Rehat (R&R) Puncak Banjaran Titiwangsa dekat sini Ahad lalu, mengejutkan orang ramai yang berada di medan selera hentian tersebut.
Menerusi satu rakaman video tular, gajah itu dilihat cuba untuk masuk ke dalam sebuah kedai bagi mendapatkan makanan selain turut menjatuhkan tong sampah di kawasan berkenaan.
Kejadian kira-kira pukul 10 malam itu bagaimanapun tidak melibatkan kecederaan kepada orang awam mahupun kerosakan kenderaan.
Difahamkan, gajah tersebut telah berkeliaran di kawasan berkenaan sejak beberapa hari lalu.
Pengarah Jabatan Perlindungan Hidupan Liar dan Taman Negara (Perhilitan) Perak, Yusoff Shariff berkata, pemantauan telah dilakukan pihaknya di kawasan berkenaan dan haiwan itu telah pun dihalau ke habitat asalnya.

Bagaimanapun katanya, gajah tersebut tidak mustahil untuk datang semula ke hentian rehat tersebut dan meminta orang ramai agar berhati-hati.
“Sebaik sahaja menerima laporan, kita telah membuat kawalan dan menghalau gajah itu masuk semula ke hutan. Bagaimanapun, tidak mustahil haiwan itu akan datang semula.
“Orang ramai diminta agar tidak membuat provokasi dan menyangka yang gajah itu jinak. Jauhkan diri dan keluarga sekiranya melihat haiwan tersebut demi keselamatan,” katanya. – K! ONLINE

[VIDEO] Kehadiran seekor gajah jantan liar yang menjadi ‘tetamu’ di Hentian Rawat dan Rehat (R&R) Puncak Banjaran Titiwangsa dekat sini Ahad lalu, mengejutkan orang ramai yang berada di medan selera hentian tersebut.
Berita penuh https://t.co/u1VAew8RqE pic.twitter.com/dZOlhlpi1w
— Kosmo! Online (@kosmo_online) September 8, 2020


121 dikompaun ketika berhibur
Oleh KOSMO!

8 September 2020, 12:17 pm
Oleh KHAIRUL MOHD. ALI
ISKANDAR PUTERI – Seramai 121 individu dikompaun kerana melanggar prosedur operasi standard (SOP) Perintah Kawalan Pergerakan Pemulihan (PKPP) dalam serbuan dijalankan Polis Johor di sebuah premis hiburan di Taman Mount Austin di sini malam tadi.
Ketua Polis Johor, Datuk Ayob Khan Mydin Pitchay berkata, dalam operasi berkenaan, pihaknya turut menahan tiga individu termasuk seorang pekerja premis berkenaan.
Katanya, operasi tersebut dijalankan pada bermula pada pukul 11.15 malam hingga 12.30 tengah malam tadi.
“Hasil semakan ke atas premis mendapati ianya telah beroperasi tanpa lesen dan melanggar SOP Covid-19 yang ditetapkan sewaktu perintah PKPP.
“Turut ditahan seorang pekerja premis berusia 29 tahun, beserta seorang lelaki warga Myanmar berusia 32 tahun dan seorang wanita Vietnam berusia 31 tahun,” katanya dalam satu kenyataan hari ini.

Tambah Ayob Khan, pemeriksaan lanjut turut mendapati premis berkenaan menjalankan perniagaan tanpa lesen hiburan sah.
“Polis turut merampas 155 botol minuman keras, tiga unit mesin dart automatik, empat unit pembesar suara, dua mesin asap buatan dan pelbagai barangan lain.
“Ujian air kencing yang dijalankan terhadap kesemua pengunjung premis berkenaan mendapati kesemua negatif,” tambahnya.- K! ONLINE.


Pemandu lori tak mengaku salah tampar pipi isteri
Oleh KOSMO!

8 September 2020, 12:24 pm
Oleh RIZANIZAM ABDUL HAMID
MELAKA – Seorang pemandu lori mengaku tidak bersalah di Mahkamah Majistret Ayer Keroh di sini hari ini atas pertuduhan mendatangkan kecederaan ke atas isterinya minggu lalu.
Tertuduh, Mohd. Fadzli Abdull Razak, 37, membuat pengakuan itu sebaik pertuduhan terhadapnya dibacakan di hadapan Majistret, Teoh Shu Yee.
Mengikut kertas pertuduhan, bapa kepada dua anak itu didakwa dengan sengaja menyebabkan kecederaan ke atas isterinya yang berusia 31 tahun dengan cara memukul bahagian pipi kanan menggunakan tangan .
Kesalahan itu didakwa dilakukannya di dalam sebuah rumah di Jalan KJ19 Taman Krubong Jaya dekat sini kira-kira pukul 12.30 tengah malam, 3 September lalu.
Pendakwaan terhadapnya dilakukan mengikut Seksyen 323 Kanun Keseksaan yang dibaca bersama Seksyen 326A kanun sama.

Pendakwaan dikendalikan Timbalan Pendakwa Raya, Puteri Nor Nadia Mohamed Iqbal manakala tertuduh tidak diwakili peguam.
Mahkamah kemudian membenarkan ikat jamin sebanyak RM1,500 dengan seorang penjamin dan kes disebut semula 10 November depan. – K! ONLINE


Premis lombong bitcoin diserbu
Oleh KOSMO!

8 September 2020, 1:41 pm
Oleh SYED AHMAD ZULKARNAIN SYED ALI
SEREMBAN – Lima premis di bandar ini diserbu Majlis Bandaraya Seremban (MBS) dan Tenaga Nasional Berhad (TNB) hari ini kerana menjalankan aktiviti melombong mata wang bitcoin dengan membuat sambungan elektrik secara haram.
Dalam operasi bersepadu yang turut disertai Polis Diraja Malaysia (PDRM) di Taman Komersial Saujana, Seremban 2 itu, pihak berkuasa terpaksa memecahkan pintu premis yang dipasang dengan jeriji besi dan kamera litar tertutup.
Pengarah Undang-Undang dan Peguatkuasaan MBS, Hamizam Ahmad berkata, setiap premis membuat sambung elektrik secara haram dan menyebabkan TNB mengalami kerugiaan kira-kira RM30,000 hingga RM40,000 sebulan.
Katanya, premis berkenaan masih mempunyai meter yang berfungsi dan hanya mencatatkan bil elektrik kira-kira RM30 sebulan.
“Dalam operasi kali ini pihak TNB memotong sambungan haram ke premis terbabit manakala MBS merampas peralatan unit komputer yang digunakan untuk aktiviti haram berkenaan.

“MBS merampas lebih 300 unit komputer yang setiap satunya dianggarkan bernilai kira-kira RM8,000 hingga RM12,000 seunit,” katanya. – K! ONLINE


Dua keldai akaun diberkas polis
8 September 2020, 12:19 pm
KLANG – Dua keldai akaun yang terlibat dalam penipuan pinjaman peribadi tidak wujud pada tahun lalu akhirnya diberkas dalam dua operasi berasingan di sekitar daerah ini bermula kelmarin.
Kedua-dua suspek lelaki berusia 25 dan 26 tahun itu dicekup di Jalan Sungai Bertek dan Taman Sentosa di sini.
Ketua Polis Daerah Klang Utara, Asisten Komisioner Nurulhuda Mohd. Salleh berkata, mereka dikehendaki selepas menipu seorang promoter wanita mengenai pinjaman peribadi yang diiklankan di sebuah laman sosial pada 23 November tahun lalu.
Katanya, mangsa yang kemudiannya menerima mesej melalui aplikasi WhatApps dari seorang lelaki dikenali Mr. Keh selepas mengisi butiran peribadi di link pinjaman tersebut.
“Mangsa bersetuju membuat pinjaman sebanyak RM100,000 dan diminta membuat bayaran wang proses pinjaman dalam dua akaun bank bagi meluluskan pinjaman peribadi tersebut.
“Bagaimanapun mangsa menyedari diperdaya selepas gagal menerima wang pinjaman yang dijanjikan walaupun telah membuat pembayaran wang proses tersebut,” katanya dalam kenyataan di sini hari ini.

Jelas Nurulhuda, semakan mendapati kedua-dua suspek tidak mempunyai rekod jenayah lampau dan siasatan lanjut sedang dijalankan pihaknya.
“Kes disiasat mengikut Seksyen 420 Kanun Keseksaan,” katanya.
Dalam perkembangan sama, beliau menasihatkan orang ramai supaya berhati-hati dan menyemak akaun yang disyaki terlibat dalam penipuan menerusi http://ccid.rmp.gov.my/semakmule/. -K! ONLINE


Penganggur dituduh bunuh jiran
Oleh KOSMO!

8 September 2020, 1:52 pm
Oleh MOHD. SHAHRULANOOR ISHAK
KUANTAN – Seorang penganggur di sini berhadapan tali gantung apabila dituduh melakukan pembunuhan ke atas jirannya pada 1 September lalu.
Mengikut kertas pertuduhan di Mahkamah Majistret di sini hari ini, Mohamad Nawi Che Heng, 41, dituduh dengan sengaja membunuh Sulong Merah, 67, pada tarikh berkenaan.
Mohamad Nawi dituduh melakukan pembunuhan itu di Lot 31 Kampung Peramu di sini pada pukul 12.30 tengah hari.
Bagi pertuduhan tersebut, dia didakwa mengikut Seksyen 302 Kanun Keseksaan yang boleh dihukum mandatori gantung sampai mati jika sabit kesalahan.
Dia bagaimanapun tidak membuat sebarang pengakuan sejurus kertas pertuduhan dibacakan di hadapan Majistret Nurul Farahah Mohd. Suah.

Timbalan Pendakwa Raya, Siti Aysha Na’ilah Harizan kemudian memohon mahkamah membenarkan tertuduh menjalani pemeriksaan mental di Hospital Permai, Johor Bahru, Johor.
Permohonan tersebut dibuat Siti Aysha kerana tertuduh yang tidak diwakili peguam turut memiliki rekod rawatan sakit mental pada tahun ini.
Majistret Nurul Farahah membenarkan permohonan tersebut dan menetapkan 8 Oktober depan sebagai tarikh sebutan semula bagi kes berkenaan. – K! ONLINE


Hanya pembiakan jentik-jentik ditemui MPK
Oleh KOSMO!

9 September 2020, 9:11 pm
Oleh ISKANDAR SHAH MOHAMED
SHAH ALAM – Tiada pencemaran sebaliknya tempat pembiakan jentik-jentik dikesan di sebuah kilang alat ganti kenderaan di Sungai Pinang di sini.
Demikian hasil pemeriksaan oleh Majlis Perbandaran Klang ( MPK ) bermula pukul 9 pagi tadi susulan dakwaan kilang tersebut yang berada di kawasan rizab sungai dan berpotensi menyebabkan pencemaran.
Dakwaan itu dilakukan oleh sebuah pertubuhan bukan kerajaan menerusi ciapan di laman Twitter sebelum turut dikongsi Menteri Alam Sekitar, Datuk Seri Tuan Ibrahim Tuan Man di laman sosial sama.
Yang Dipertua MPK, Dr. Ahmad Fadzli Ahmad Tajuddin berkata, pemeriksaan disertai Lembaga Urus Air Selangor (LUAS), Pengurusan Air Selangor Sdn. Bhd. (Air Selangor) serta Jabatan Pengairan dan Saliran (JPS) mendapati longkang premis itu berada dalam keadaan baik dan tiada kesan minyak serta pelepasan dilakukan ke Sungai Klang.
“Selain itu, siasatan mendapati premis tersebut tidak berada dalam kawasan rizab sungai seperti yang tular di media sosial.

“Pemeriksaan menyeluruh telah dilakukan dan tiada pencemaran berlaku namun pemantauan terhadap kilang berisiko akan diteruskan di seluruh daerah ini, katanya dalam kenyataan di sini, hari ini.
Beliau menegaskan, bagaimanapun hasil pemeriksaan mengesan tempat pembiakan jentik-jentik di kawasan kereta lusuh yang digunakan sebagai benteng sempadan sungai.
“Sampel jentik-jentik sudah dibawa ke makmal, kompaun akan dikeluarkan sekiranya ia diklasifikasikan sebagai nyamuk Aedes,” katanya.
Jelas beliau, orang ramai yang mempunyai sebarang maklumat berhubung pencemaran daripada kilang di daerah ini diminta menyalurkannya kepada MPK untuk tindakan lanjut. – K! ONLINE


Polis cari budak perempuan pandu kereta
Oleh KOSMO!

9 September 2020, 9:27 pm
Oleh ASLIZA MUSA
IPOH – Polis sedang mengenal pasti identiti seorang budak perempuan bawah umur yang memandu sebuah kenderaan di mana video rakaman tersebut tular di media sosial Facebook.
Rakaman berdurasi 33 saat itu dipercayai dirakam pada tahun 2018 di lokasi berdekatan rumah berhampiran Meru Hills dekat sini.
Ketua Polis Daerah Ipoh, Asisten Komisioner A. Asmadi Abdul Aziz berkata, siasatan ke atas video tular di Facebook atas nama ‘Sayang-Sayang DSV’ itu dijalankan oleh Bahagian Siasatan dan Penguatkuasaan Trafik Daerah (BSPTD) Ipoh.
Katanya, menerusi rakaman berkenaan seorang budak perempuan didapati sedang memandu sebuah kenderaan di mana model dan nombor pendaftaran tidak pasti.
“Dalam video sama juga didapati terdapat suara seorang wanita sedang berbual dengan pemandu tersebut. Video itu dipercayai dirakam pada tahun 2018 di lokasi berhampiran rumah di Meru Hills di sini.

“Siasatan lanjut dijalankan bagi mengesan identiti pelaku dan butiran kenderaan dalam video berkenaan,” katanya dalam kenyataan di sini hari ini.
Menurut A. Asmadi, satu laporan polis telah dibuat pegawai trafik ke atas video tular itu bagi menjalankan siasatan mengikut Seksyen 39(5) Akta Pengangkutan Jalan (APJ) 1987 iaitu membenarkan pemandu bawah umur memandu kenderaan bermotor.
Katanya, sabit kesalahan boleh dikenakan hukuman denda tidak kurang dari RM2,000 atau penjara tidak lebih enam bulan atau kedua-dua sekali.
“Siasatan juga dijalankan mengikut Seksyen 26(1) APJ 1987 kerana memandu kenderaan motor tanpa lesen yang boleh didenda tidak kurang RM300 atau penjara selama tempoh tidak lebih tiga bulan atau kedua-duanya jika sabit kesalahan,” katanya.
Tambah beliau, pihak polis sangat menitikberatkan keselamatan pengguna jalan raya dan tidak teragak-agak mengambil tindakan tegas terhadap pesalah lalu lintas yang melanggar peraturan.
Dalam pada itu, carian di Facebook atas nama ‘Sayang-Sayang DSV’ mendapati laman sosial tersebut merupakan laman Facebook rasmi Datuk Seri Dr. Hasmiza Othman atau lebih dikenali dengan nama Datuk Seri Vida. – K! ONLINE


APMM tahan dua bot nelayan Vietnam di perairan Kemaman
Oleh KOSMO!

9 September 2020, 8:56 pm
Oleh NIK NUR IZZATI HAZWANI NIK ADNAN
KEMAMAN – Maritim Malaysia (APMM) berjaya menahan dua lagi bot nelayan Vietnam yang disyaki menangkap ikan di perairan Kemaman dekat sini semalam.
Kedua-dua bot itu masing-masing ditahan kapal peronda APMM pada pukul 11.30 pagi dan 11.50 pagi.
Pengarah Zon Maritim Kemaman, Rashidilhadi Abd. Rashid berkata, sewaktu ditahan, nelayan dua bot tersebut sedang leka menangkap ikan pada kedudukan 98 batu nautika dari perairan Kemaman dekat sini.
“Mereka yang panik melihat kehadiran kapal peronda APMM bertindak memotong tali pukat masing-masing dan bertindak cuba melarikan diri.
“Bagaimanapun kedua-dua bot nelayan Vietnam itu berjaya ditahan oleh kapal peronda APMM tidak lama kemudian,” katanya dalam satu kenyataan di sini hari ini.

Rashidilhadi berkata, APMM juga merampas ikan pelbagai jenis seberat empat tan, minyak diesel, bot dan peralatan menangkap ikan yang dianggarkan bernilai RM3 juta.
Menurut beliau, seramai 27 nelayan Vietnam yang berusia 16 hingga 52 tahun juga telah ditahan setelah didapati tidak memiliki dokumen perjalanan dan permit kerja yang sah.
“Mereka disiasat mengikut Akta Perikanan 1985 dan Akta Imigresen 1963,” katanya. – K! ONLINE


Caj 20 sen belum dibincangkan -KKMM
Oleh NOR IDAYU BOSRO

9 September 2020, 9:00 pm
PUTRAJAYA – Kementerian Komunikasi dan Multimedia Malaysia (KKMM) hari ini menjelaskan belum ada sebarang perbincangan untuk mengenakan caj 20 sen bagi pembelian online di bawah RM1,000 di platform e-dagang.
Dalam satu kenyataan yang dikeluarkan, KKMM membuat penjelasan berkenaan dengan merujuk kepada kenyataan yang dibuat Timbalan Menteri Komunikasi dan Multimedia, Datuk Zahidi Zainul Abidin di Bachok, Kelantan, semalam.
“KKMM ingin menjelaskan bahawa belum ada perbincangan untuk mengenakan bayaran perkhidmatan kepada pengguna dalam platform e-dagang (pembelian dalam talian) sebanyak 20 sen bagi pembelian di bawah RM1,000 serta tambahan 20 sen bagi gandaan RM1,000 berikutnya,” katanya di sini hari ini.
Kosmo! semalam melaporkan, KKMM sedang mempertimbangkan untuk mengenakan caj perkhidmatan 20 sen bagi pembelian barangan RM1,000 dan ke bawah melalui platform dalam talian.
Zahidi dipetik berkata, caj perkhidmatan itu antara salah satu kaedah mendapatkan sumber kewangan untuk menambah baik sistem keselamatan komunikasi dan pencerobohan siber. – K! ONLINE


Jenazah polis pengiring menteri selamat dikebumi
Oleh KOSMO!

9 September 2020, 11:44 pm
Oleh FARAHWAHIDA AHMAD
SEGAMAT – Jenazah Lans Koperal Shahrul Azwan Abdul Sain, 28, selamat dikebumikan pada pukul 2.30 petang di Tanah Wakaf Perkuburan Islam, Kampung Paya Jakas, Jementah di sini.
Allahyarham yang merupakan pengiring peribadi menteri meninggal dunia selepas terlibat dalam satu kemalangan di Jalan Sungai Besi menghala Kuala Lumpur dekat sini awal pagi hari ini.
Menurut sumber keluarga terdekat, Shahrul Azwan yang merupakan pengawal pengiring kepada Menteri Pembangunan Wanita, Keluarga & Masyarakat terlibat dalam kemalangan ketika dalam perjalanan pulang selepas selesai menjalankan tugas.
“Shahrul Azwan merupakan anggota daripada Ibu Pejabat Polis Kontinjen (IPK) Kuala Lumpur dipercayai hilang kawalan semasa menunggang motosikalnya sebelum melanggar penghadang besi.
“Dia mengalami kecederaan parah pada bahagian leher dan kepala sebelum disahkan meninggal dunia di Pusat Perubatan Universiti Kebangsaan Malaysia (PPUKM),”katanya.

Sumber itu berkata, mangsa kemudiannya dibedah siasat sebelum dibawa pulang ke kampung halamannya di sini untuk pengebumian.
Sementara itu, Datuk Seri Rina Mohd. Harun, meluahkan rasa sedih atas pemergian Allahyarham Shahrul Azwan Abdul Sain.
Katanya, Allahyarham merupakan seorang pengawal pengiring yang sangat komited dan berdedikasi ketika melakukan tugasan.
Menerusi pengkongsiannya di laman Facebook, Rina menganggap Shahrul Azwan seperti adik yang sentiasa mempertahankan serta memastikan keselamatan dirinya ibarat seorang kakak. – K! ONLINE.


Geng KTM tumpas dicekup polis
Oleh EDDY AQMAL MOHAMED HAMIDI

9 September 2020, 9:37 pm
SERDANG – Curi motosikal untuk dijadikan alat ganti kemudian dijual dengan harga yang murah. Itulah modus operandi kumpulan penjenayah digelar Geng KTM yang dikesan aktif di sekitar Lembah Klang sejak tahun 2013.
Ketua Polis Daerah Serdang, Asisten Komisioner Ismadi Borhan berkata, kelicikan kumpulan berkenaan melakukan jenayah curi motosikal bagaimanapun tidak berpanjangan selepas polis berjaya menjejaki dan menahan ketua sindiket berkenaan yang dikenali sebagai Dedek berusia 34 tahun.
“Berpandukan hasil risikan yang dilakukan, sepasukan polis dari Bahagian Risikan Jenayah (D4) Ibu Pejabat Polis Daerah (IPD) Serdang telah membuat serbuan di beberapa lokasi pada empat September lalu dan berjaya menahan lapan individu berusia 29 hingga 42 tahun.
“Kesemua suspek ditahan di beberapa lokasi di Putrajaya, Negeri Sembilan, Kuala Lumpur serta Selangor dan semakan mendapati hanya seorang daripada mereka tidak memiliki rekod jenayah lampau namun kesemuanya didapati positif dadah jenis syabu.
“Salah seorang suspek merupakan ketua kumpulan berkenaan dikenali sebagai Dedek yang sedang menjalani hukuman buang daerah ke Port Dickson, Negeri Sembilan dan dikenakan tindakan mengikut Akta Pencegahan Jenayah 1959 (POCA),” katanya pada sidang akhbar di IPD Serdang di sini hari ini.
Difahamkan, siasatan kes dijalankan susulan aduan daripada seorang mangsa yang kehilangan motosikal jenis KTM RC390 miliknya selepas diparkir di sebuah pusat beli-belah di Puchong pada 30 Ogos lalu.

Menurut Ismadi, selain menjadikan motosikal jenis KTM sebagai sasaran, kumpulan berkenaan turut dikesan aktif melakukan jenayah pecah cermin kenderaan untuk mendapatkan barangan berharga.
“Kumpulan ini akan menggunakan sejenis peranti yang berfungsi sebagai pengesan alatan elekronik seperti komputer riba dan telefon bimbit yang ditinggalkan di dalam kenderaan dan mereka kemudiannya akan memecahkan cermin kenderaan itu untuk mencurinya.
“Pihak polis turut berjaya merampas sebanyak lapan buah motosikal curi pelbagai jenis, tiga buah basikal, peralatan curi motosikal serta pecah cermin kereta dan komponen motosikal juga kereta yang telah dileraikan yang kesemuanya bernilai kira-kira RM100,000,” ujarnya.
Mengulas lanjut, Ismadi berkata, motosikal yang telah dicuri akan dileraikan dan dijual secara dalam talian atau terus kepada pembeli dengan harga yang lebih murah daripada pasaran semasa.
“Kesemua suspek kini direman tujuh hari sehingga esok dan kes disiasat mengikut Seksyen 379A Kanun Keseksaan,” tegas beliau. – K! ONLINE


Produk bijirin Ez Mini Crunchies disahkan tidak halal
Oleh KOSMO!

9 September 2020, 11:37 pm
Oleh MOHD. HUSNI MOHD. NOOR
PUTRAJAYA – Jabatan Kemajuan Islam Malaysia (Jakim) mengesahkan produk bijirin EZ Mini Crunchies Crispy keluaran syarikat Bee Cheng Hiang bukan pemegang dan tidak layak memohon Sijil Pengesahan Halal Malaysia kerana menggunakan bahan ramuan tidak halal daripada sumber babi.
Masyarakat seharusnya tidak terkeliru berikutan sudah tertera pada bungkusan bahawa ia mengandungi ‘Crispy Pork Floss’ yang sememangnya adalah daripada sumber tidak halal.
Jakim dalam satu kenyataan mengingatkan pengguna khususnya umat Islam di negara ini supaya meneliti terlebih dahulu label bungkusan produk makanan yang berada di pasaran sebelum membelinya.
“Ramai pengguna yang mula menularkan di media sosial berkaitan status produk bijirin itu yang didakwa tidak halal selain menimbulkan keresahan dalam kalangan pengguna khususnya pengguna Islam.
“Untuk makluman, produk bijirin Ez Mini Crunchies Crispy Pork Floss keluaran syarikat Bee Cheng Hiang bukan pemegang dan tidak layak untuk memohon Sijil Pengesahan Halal Malaysia,” katanya.

Justeru, katanya, pengguna dinasihatkan agar meneliti terlebih dahulu label bungkusan produk makanan yang berada di pasaran sebelum membeli atau menggunakannya.
“Elakkan keraguan dengan mengutamakan produk atau premis makanan yang memiliki Sijil Pengesahan Halal Malaysia yang sah kerana ianya dijamin halal dan toyyiban iaitu suci, bersih dan selamat serta mengikut garis panduan, standard serta perundangan berkaitan halal yang telah ditetapkan di negara ini.
“Pengguna boleh membuat semakan di www.halal.gov.my dan aplikasi telefon pintar SmartHalal (http://www.smarthalal.com.my/faq.html) bagi mengetahui produk dan premis makanan yang memiliki Sijil Pengesahan Halal Malaysia,” katanya. – K! ONLINE


400,000 pek minuman terpakai disasarkan bina atap rumah orang asli
Oleh KOSMO!

9 September 2020, 9:05 pm
Oleh MOHAMAD NAUFAL MOHAMAD IDRIS
KLANG – Nestle (Malaysia) Berhad bersama 99 Speedmart Sdn. Bhd. menyasarkan untuk mengumpul 400,000 pek minuman terpakai dalam projek CAREton.
Ketua Pegawai Eksekutif Nestle (Malaysia), Juan Aranols berkata,pengumpulan tersebut akan digunakan untuk membina lebih banyak atap rumah bagi orang asli.
Katanya, setakat projek yang dijalankan bermula 2012 didapati lebih 250 atap rumah berjaya dibina menerusi 95 juta pek minuman terpakai.
“Kami di Nestle sentiasa mahu membantu seberapa banyak masyarakat melalui projek yang kita jalankan.
“Oleh itu, kami berharap kerjasama di antara Nestle dengan 99 Speedmart dapat membuahkan hasil memberansangkan dalam pembinaan atas rumah bagi orang asli,” katanya.

Beliau berkata demikian kepada pemberita selepas melancarkan projek CAREton bersama 99 Speedmart di ibu pejabat 99 Speedmart, di sini, hari ini.
Jelas Juan, lebih 1,000 bekas kitar semula CAREton disediakan di seluruh negara dengan 100 daripadanya diletakkan di sekitar Lembah Klang.
“Justeru, orang ramai hanya perlu membuang pek minuman terpakai ke dalam bekas kitar semula CAREton itu,” ujarnya.
Sementara itu, Pengarah Urusan 99 Speedmart, Lee Thiam Wah menegaskan pihaknya sentiasa menyokong usaha murni itu dengan meletakkan seberapa banyak bekas kitar semula CAREton di beberapa buah premis pasar raya tersebut. – K! ONLINE


Pepsi rai Hari Malaysia dengan tin edisi terhad
Oleh KOSMO!

9 September 2020, 9:36 pm
KUALA LUMPUR – Pepsi memperkenalkan tiga reka bentuk tin baharu edisi terhad yang melambangkan keunikan budaya tanah air bersempena sambutan Hari Malaysia pada 16 September ini.
Naib Presiden Kanan Pemasaran dan Perniagaan Alternatif Etika, Santharuban T. Sundaram berkata, reka bentuk yang dihasilkan dengan kerjasama pelukis tempatan itu mengetengahkan peralatan memasak yang sering digunakan rakyat negara ini iaitu periuk tanah liat, lesung batu dan acuan kuih loyang.
Menurutnya, tin minuman tersebut hanya ditawarkan di peruncit tertentu iaitu MyNews, Kedai Mesra Petronas dan Shell Select bermula September ini.
“Sambutan Hari Malaysia kali ini amat istimewa dan memberi peluang kepada rakyat Malaysia melihat ke hadapan setelah menghadapi situasi mencabar.
“Pada saat penting ini, Pepsi mahu menghargai kepelbagaian budaya Malaysia sambil meraikan seni dan artis tempatan,” katanya menerusi kenyataan akhbar yang dikeluarkan di sini semalam.
Selain itu, bagi memeriahkan suasana sambutan, Pepsi turut menganjurkan peraduan digital Beli, Ambil Gambar dan Menang pada bulan September yang memberikan hadiah wang tunai RM100 kepada 10 pemenang setiap hari.
Orang ramai hanya perlu mendapatkan tiga tin pepsi edisi terhad yang berlainan, ambil gambar bersama ketiga-tiga tin minuman tersebut dan memuat naik gambar di media sosial menggunakan tanda pagar #PepsiBudayaKitaAlamiBersama.


43 ahli sindiket Macau scam diberkas
Oleh KOSMO!

9 September 2020, 9:08 pm
Oleh MOHAMAD FAHD RAHMAT
KLUANG – Seramai 43 individu ditahan selepas disyaki terlibat dengan sindiket Macau Scam di sebuah hotel yang dijadikan pusat operasi mereka di sini pagi hari ini.
Dalam serbuan pada pukul 10 pagi itu, kesemua suspek yang diberkas berusia antara 18 tahun hingga 40 tahun.
Ketua Polis Johor, Datuk Ayob Khan Mydin Pitchay berkata, mereka menjalankan skim pelaburan Forex yang tidak wujud dan dipercayai sudah bertapak melakukan kegiatan jenayah itu hampir dua bulan.
Beliau berkata, sindiket berkenaan dikesan beroperasi dari 8.30 pagi sehingga 5.30 petang waktu tempatan dan menyasarkan warganegara China di China.
“Sebelum ini, mereka beroperasi di Kuala Lumpur dan Johor Bahru. Kira-kira 10 pagi tadi, sepasukan polis dari Jabatan Siasatan Jenayah dan Jabatan Siasatan Jenayah Komersial Johor menyerbu hotel terbabit.

“Polis berjaya menahan seramai 43 suspek yang terdiri daripada 39 lelaki warganegara China, dua wanita warga China dan dua wanita berbangsa Cina.
“Semua suspek berumur di antara 18 tahun hingga 40 tahun dan turut dirampas peralatan seperti 35 komputer riba pelbagai jenis dan 593 telefon bimbit pelbagai jenis,” katanya dalam satu kenyataan hari ini.
Ayob Khan berkata, kes disiasat mengikut Seksyen 420 Kanun Keseksaan dan Akta Imigresen 1959.
Jelasnya, polis Johor akan terus mengesan dalang-dalang dan saki baki sindiket yang masih bebas dan beroperasi.
“Polis Johor akan sentiasa melakukan pemantauan dan pemeriksaan ke atas premis-premis yang disyaki menjalankan kegiatan ini dan menasihatkan orang ramai supaya tidak bersekongkol dengan mana-mana individu yang menjalankan aktiviti jenayah,” katanya.
Beliau berkata, sekiranya orang ramai mempunyai maklumat berkaitan kegiatan berkenaan boleh menghubungi Bilik Gerakan Kontinjen Johor di talian 07-2254074.-K! ONLINE.


Dua lelaki diberkas cuba rasuah penguat kuasa
Oleh KOSMO!

9 September 2020, 6:56 pm
Oleh MOHAMAD FAHD RAHMAT
KLUANG – Suruhanjaya Pencegahan Rasuah Malaysia (SPRM) Cawangan Kluang menahan dua peniaga kerana disyaki memberi rasuah kepada anggota penguatkuasa dalam satu kejadian petang hari ini.
Kedua-dua suspek berusia 37 dan 59 tahun itu adalah peniaga di Pasar Awam Kluang ditahan kira-kira jam 3.30 petang tadi di Pejabat SPRM Cawangan Kluang bagi membantu siasatan yang sedang dijalankan.
Menurut sumber, hasil siasatan yang dijalankan mendapati kedua-dua suspek memberi wang rasuah kepada Pembantu Penguatkuasa Majlis Perbandaran Kluang sebanyak RM500 dan RM1,000.
“Tindakan itu sebagai dorongan tidak mengambil tindakan atas kesalahan melanggar syarat lesen dengan menggajikan warga asing di Pasar Awam Kluang di bawah Seksyen 107(2) Akta Kerajaan Tempatan 1976.
“Jumlah kadar kompaun bagi kesalahan tersebut adalah berjumlah RM1,000.00,”katanya dalam satu kenyataan di sini hari ini.

Kedua-dua kes disiasat di bawah Seksyen 17(b) Akta SPRM 2009 yang mana jika sabit kesalahan boleh dikenakan hukuman denda 5 kali nilai suapan atau RM10,000.00 mana yang tinggi dan penjara tidak melebihi 20 tahun.
Sementara itu, Pengarah SPRM Johor Dato’ Hj. Azmi Alias ketika dihubungi mengesahkan tangkapan tersebut. – K! ONLINE


Soal Jawab Fiqh Covid-19 edisi kedua sedang disiapkan
Oleh KOSMO!

9 September 2020, 8:52 pm
Oleh MOHD. HUSNI MOHD. NOOR
PUTRAJAYA – Menteri di Jabatan Perdana Menteri (JPM) (Hal Ehwal Agama), Datuk Dr. Zulkifli Mohamad Al-Bakri kini dalam proses menyiapkan edisi kedua Soal Jawab Fiqh Covid-19.
Berkongsi perkara itu menerusi laman Facebooknya, Dr Zulkifli memaklumkan, beliau sedang meneliti manuskrip Soal Jawab Fiqh Covid-19 edisi kedua dan menjelaskan ada beberapa penambahan pada edisi baharu itu
“Meneliti manuskrip Soal Jawab Fiqh Covid-19 edisi kedua. Ada beberapa penambahbaikan pada edisi terbaharu ini. Insya-Allah boleh dimuat turun secara percuma di laman web sedikit masa lagi.
“Pandemik Covid-19 masih ada di sekitar kita. Teruskan mematuhi prosedur operasi standard (SOP) dan isi masa lapang dengan memahami fiqh Covid-19 melalui buku ini,” katanya.
Soal Jawab Fiqh Covid-19 edisi pertama yang diterbitkan Pejabat Menteri di JPM (Hal Ehwal Agama) diedarkan secara percuma bagi salinan cetak dan boleh dimuat turun secara percuma dalam bentuk format PDF.

Buku ‘Soal Jawab Fiqh Covid-19’ menghimpunkan pelbagai soalan lazim yang sering dikemukakan berkaitan hukum dan permasalahan yang dihadapi masyarakat dalam suasana wabak COVID-19 yang sedang berlaku.
Antara isu yang dikupas dalam buku setebal 191 muka surat itu adalah berkaitan solat Jumaat dan solat fardu, azan, kenduri kahwin, hukum bersalaman dan solat jenazah.
Buku itu juga dapat menjadi rujukan dan panduan yang berguna kepada masyarakat amnya dan petugas barisan hadapan khususnya dalam melaksanakan tugas menangani wabak Covid-19 ini.
Bagi yang belum membaca buku ini, boleh muat turun Soal Jawab Fiqh Covid-19 edisi pertama di https://mira.gov.my/buku/ atau di t.me/drzulalbakri.
Edisi kedua itu pula boleh dimuat turun kelak secara percuma menerusi mira.gov.my. -K! ONLINE


5 individu dari rumah anak yatim cedera kemalangan
9 September 2020, 7:13 pm
RAWANG – Lima individu termasuk tiga kanak-kanak daripada rumah anak yatim dan asnaf, Baitul Nurrawdhah cedera selepas van yang dinaiki mereka melanggar belakang sebuah lori di Kilometer 445.9 di Lebuh Raya Utara- Selatan arah selatan berhampiran susur masuk Lebuh Raya Guthrie di sini petang tadi.
Dalam kejadian pukul 5.10 petang itu, van yang dipandu seorang lelaki dipercayai terlanggar belakang lori yang sedang bergerak.
Difahamkan, van yang dinaiki kira-kira 18 individu termasuk empat orang dewasa itu dari Ipoh, Perak dan singgah di Rawang untuk mandi.
Mereka dikatakan dalam perjalanan ke rumah anak yatim dan asnaf Baitul Nurrawdhah di Setiawangsa.
Ketua Balai Bomba dan Penyelamat Rawang, Penolong Penguasa Bomba, Zaidi Ahtan berkata, pihaknya terima panggilan kecemasan pada pukul 5.18 petang sebelum bergegas ke lokasi kejadian.
“Sebaik tiba, kita dapati lima individu cedera pada tangan, kaki dan dagu akibat pelanggaran tersebut.

“Bantuan kecemasan awal diberikan sebelum kesemua mereka dihantar ke Hospital Sungai Buloh untuk rawatan lanjut,” katanya ketika dihubungi Kosmo! hari ini.
Tambahnya, 13 individu serta van tersebut dibawa ke balai bomba sementara menunggu penjaga rumah yatim itu membawa kenderaan lain untuk mengambil mereka. – K! ONLINE


Bomba Fighters ‘libas’ Kedah Eagles
Oleh MUHAMMAD ZUHAILY BADLISHAH

9 September 2020, 7:54 pm
KUALA LUMPUR – Bomba Fighters akhirnya berjaya mencatat kemenangan pertama dalam saingan Divisyen Satu Liga Sepak Takraw Malaysia (STL) 2020 selepas menewaskan Kedah Eagles 21-19, 21-16 di Stadium Titiwangsa hari ini.
Kapten yang merangkap apit kiri Bomba Fighters, Razman Raof gembira dengan kejayaan dan percaya mereka mampu melangkah ke peringkat separuh akhir sebagai dua pasukan terbaik daripada Kumpulan B.
“Semalam perlawanan pertama kami gagal menang mungkin disebabkan kami baharu serta STL tahun ini. Alhamdulillah, hari ini rezeki kami untuk meraih kemenangan pertama.
“Kemenangan kami hari ini juga disebabkan kecemerlangan Irsyad Faiz (tekong) banyak mengutip mata melalui servisnya hari ini. Kami akan cuba sebaik mungkin esok untuk layak ke separuh akhir,” katanya selepas tamat perlawanan hari ini.
Selain libasan berbahaya Irsyad, ketajaman rejaman daripada dua apit kanan iaitu Nasyrul Izzuan dan Afiq Ramli merupakan salah satu faktor kemenangan Bomba Fighters ke atas Kedah Eagles.
Ia secara tidak langsung kembali membuka peluang Bomba Fighters untuk cuba melayakkan diri ke separuh akhir daripada Kumpulan B selepas tewas 0-2 kepada Putrajaya Cyborg pada aksi pembuka tirai Divisyen Satu STL 2020 semalam.

Sementara itu, Melaka Titans mengukuhkan kedudukan sebagai pendahulu Kumpulan A selepas mencatat kemenangan kedua dengan menewaskan MASUM-UPM Knights 2-0 hari ini. – K! ONLINE


KL perlu enam mata ke Liga Super
Oleh MUHAMMAD ZUHAILY BADLISHAH

9 September 2020, 7:51 pm
KUAL LUMPUR – Pemain tengah Kuala Lumpur (KL), Muhammad Akram Mahinan tidak rela pasukannya keciciran mata berharga dalam baki lima perlawanan Liga Premier musim ini dalam usaha layak sebagai dua pasukan terbaik ke Liga Super tahun depan.
Akram, 27, menegaskan, peluang mereka ke Liga Super mampu terjamin dengan tambahan enam mata lagi selepas ini bermula dengan aksi menentang Terengganu FC II (TFC II) di Stadium Bola Sepak Kuala Lumpur, Cheras pada Sabtu ini.
“Kami perlu sekurang-kurangnya enam mata lagi daripada baki lima perlawanan. Kami tak boleh hilang mata kerana perlawanan pun dah tak banyak.
“Jadi kami anggap setiap baki perlawanan sekarang ibarat aksi final buat KL. Saya harap kami dapat mengekalkan momentum kemenangan sekarang,” katanya ketika dihubungi Kosmo! hari ini.
Bekas tonggak bahagian tengah Harimau Malaya itu sedar ancaman bakal dihadapi skuad The Hawks untuk perlawanan seterusnya kerana TFC II dibarisi ramai pemain muda yang mempunyai kelebihan dari segi kepantasan.
“Kami perlu cepat sesuaikan diri dengan perlawanan nanti dan pada masa sama harus memanfaatkan setiap peluang untuk menjaringkan gol. Kerjasama satu pasukan diperlukan untuk memenangi perlawanan nanti,” jelas Akram.

Skuad bimbingan Muhammad Nidzam Adzha Yusoff itu kini menduduki tangga kedua dengan 14 mata dan muncul salah satu pasukan yang masih belum kalah daripada enam perlawanan setakat ini selain pendahulu Liga Premier, Pulau Pinang. – K! ONLINE


UiTM, IJN meterai MOA penyelidikan serangan jantung
Oleh KOSMO!

9 September 2020, 6:49 pm
Oleh ISKANDAR SHAH MOHAMED
SHAH ALAM – Universiti Teknologi Mara (UiTM) dan Institut Jantung Negara (IJN) memeterai Memorandum Perjanjian (MOA) bagi menjalankan penyelidikan berkaitan pencegahan penyakit jantung di negara ini.
MOA selama lima tahun itu dimeterai antara Naib Canselor UiTM,Prof. Emeritus Datuk Dr. Mohd. Azraai Kassim dan Ketua Pegawai Eksekutif IJN, Datuk Dr. Aizai Azan Abdul Rahim di Bangunan Canselori UiTM di sini, hari ini.
Mohd. Azraai berkata, pihaknya dan IJN menerusi Institut Patologi, Perubatan Makmal dan Forensik (I-PPerForM) akan bekerjasama menjalankan penyelidikan dan menerbitkan hasil kajian berhubung serangan jantung.
“Selain itu, kerjasama tersebut merangkumi aspek pembangunan sumber manusia dan latihan antara kedua-dua pihak.
“Beberapa penuntut UiTM yang sedang melanjutkan pengajian di peringkat Sarjana dan Doktor Falsafah (PhD) juga akan ditempatkan di IJN untuk menjalani latihan,” katanya pada sidang akhbar di sini hari ini.

Dalam pada itu, Aizai Azan amat mengalukan kerjasama UiTM dalam melaksanakan kajian pencegahan serangan jantung.
“Umum mengetahui satu daripada empat kematian di Malaysia adalah berpunca akibat serangan jantung.
“Keadaan itu menunjukkan bahawa kajian terperinci perlu dilakukan bagi mengenalpasti langkah terbaik bagi mencegah penyakit tersebut,” katanya. -K!ONLINE


Selaras semula Program Biodiesel B20
Oleh KOSMO!

9 September 2020, 8:47 pm
Oleh MOHD. HUSNI MOHD. NOOR
PUTRAJAYA – Kementerian Perusahaan, Perladangan dan Komoditi akan melaksanakan penyelarasan semula Program Biodiesel B20 bagi sektor pengangkutan ekoran pandemik Covid-19.
Menterinya, Datuk Mohd. Khairuddin Aman Razali berkata, penyelarasan itu adalah sebahagian usaha bagi menyokong produktiviti agrikomoditi melalui Pakej Rangsangan Ekonomi Prihatin Rakyat (PRE PRIHATIN).
Beliau berkata, pelaksanaan program itu akan bermula di Sarawak pada 1 September, Sabah (1 Januari 2021) dan Semenanjung Malaysia pada 15 Jun 2021.
“Pelaksanaan Program Biodiesel B20 di sektor pengangkutan adalah satu langkah proaktif kerajaan bagi menggalakkan penggunaan minyak sawit domestik dengan anggaran pertambahan penggunaan minyak sawit sebanyak 534,000 tan setahun.
“Menerusi program itu juga, kira-kira 1.06 juta tan minyak sawit setahun akan digunakan dalam negara sekali gus menyumbang kepada pengurangan pelepasan gas rumah kaca (GHG) sebanyak 3.2 juta tan karbong dioksida setara setahun,” katanya ketika berucap pada majlis perhimpunan bulanan kementerian di sini, hari ini.

Katanya, kerajaan telah melaksanakan Program Biodiesel B20 di sektor pengangkutan secara berfasa yang bermula di Langkawi pada 1 Januari lalu serta Labuan bermula 15 Januari lalu.
Namun, Khairuddin berkata, ianya dilaksanakan berdasarkan kesediaan naik taraf depoh pengadunan biodiesel dengan kerjasama syarikat-syarikat petroleum.
Pada masa sama, katanya, kerajaan menyediakan peruntukan tambahan sebanyak RM20 juta bagi melaksanakan projek Bantuan Input Pertanian Pekebun Kecil di Bawah Sektor Perladangan dan Agrikomoditi sepanjang tahun ini bagi menyokong produktiviti agrikomoditi juga,
Khairuddin berkata, peruntukan tambahan itu adalah secara one-off kepada pekebun kecil lada, koko dan kenaf.
“Sebanyak RM2.69 juta untuk sektor koko, RM16.11 juta untuk sektor lada dan RM1.2 juta untuk sektor kenaf,” katanya.
Terdahulu, pada majlis sama, Khairuddin turut menyampaikan Anugerah Perkhidmatan Cemerlang kepada 20 penjawat awam di kementeriannya yang menunjukkan prestasi cemerlang sepanjang tahun lalu. – K! ONLINE


24 kes baharu, 13 positif di Kluster Sungai
Oleh NOR IDAYU BOSRO

9 September 2020, 8:50 pm
PUTRAJAYA – Empat kluster aktif dalam negara mencatatkan kes baharu hari ini dengan paling tinggi di Kluster Sungai sebanyak 13 kes.
Tiga lagi kluster yang merekodkan kes baharu adalah Kluster Benteng LD dengan dua kes serta masing-masing satu kes di Kluster Tawar dan Kluster Telaga.
Ketua Pengarah Kesihatan, Tan Sri Dr. Noor Hisham Abdullah berkata, berkata, kira-kira 53 peratus kes dalam Kluster Sungai yang membabitkan petugas kesihatan di sebuah pusat perubatan di Kedah adalah berpunca daripada penularan dalam kalangan petugas kesihatan sendiri.
“Jangkitan daripada komuniti adalah sebanyak 22 peratus manakala jangkitan semasa pengurusan pesakit yang belum diketahui status Covid-19 pula adalah sebanyak 17 peratus.
“Setakat ini, tiada petugas kesihatan yang dijangkiti semasa pengurusan pesakit Covid-19 di wad khusus virus itu atau di Unit Rawatan Rapi,” katanya dalam satu kenyataan akhbar di sini hari ini.
Mengulas lanjut, Noor Hisham berkata, satu lagi kes penularan tempatan membabitkan satu kes saringan bergejala di Hospital Sultanah Bahiyah.

“Enam kes import pula melibatkan tiga warganegara dan tiga warga asing yang mendapat jangkitan dari Bangladesh, China, Indonesia, Singapura dan Korea Selatan,” katanya. -K! ONLINE


Geng Bonda aktif mencuri akhirnya tumpas
Oleh EDDY AQMAL MOHAMED HAMIDI

9 September 2020, 8:42 pm
SERDANG – Kelicikan satu sindiket mencuri pakaian di pasar raya yang digelar Geng Bonda tidak berpanjangan selepas polis berjaya menahan lapan individu dalam beberapa siri serbuan berasingan pada 10 Ogos lalu.
Ketua Polis Daerah Serdang, Asisten Komisioner Ismadi Borhan berkata, pihaknya menerima laporan daripada seorang pekerja kedai pakaian kanak-kanak di Puchong 20 Julai lalu memaklumkan tentang kehilangan beberapa helai pakaian bernilai RM8,182 dan semakan melalui televisyen litar tertutup (CCTV) mendapati ia telah dilarikan oleh tiga wanita.
“Susulan maklumat itu, sepasukan polis dari Jabatan Siasatan Jenayah Ibu Pejabat Polis Daerah (IPD) Serdang, Cawangan D4 (Risikan Jenayah) telah melakukan risikan selama tiga minggu bagi mengenalpasti serta menjejaki suspek.
“Hasil risikan yang dilakukan telah membawa kepada penahanan seorang lelaki tempatan dan seorang lelaki warga asing berusia 30-an dan empat wanita tempatan berusia dalam lingkungan 30 hingga 40-an di sebuah rumah di Klang,Selangor,” katanya pada satu sidang akhbar di IPD Serdang di sini hari ini.
Menurut Ismadi, tangkapan seterusnya melibatkan dua lagi suspek warga tempatan berusia 20-an dan 40-an di dua buah rumah di Klang serta Petaling Jaya yang dijadikan stor bagi menyimpan pakaian yang berjaya dicuri.
“Pihak polis turut berjaya merampas sejumlah besar barangan hasil curi yang dianggarkan bernilai kira-kira RM200,000.

“Semakan ke atas suspek yang ditahan mendapati hanya dua daripada lapan yang ditahan tidak mempunyai rekod jenayah lampau dan kesemua mereka ini dipercayai merupakan serpihan daripada sindiket curi susu bayi yang pernah ditumpaskan sebelum ini,” ujar beliau.
Mengulas lanjut, Ismadi berkata, sindiket ini akan pergi ke sekurang-kurangnya lima premis menjual pakaian di sekitar Lembah Klang dalam satu hari dan hanya melakukan jenayah pada hari Jumaat, Sabtu serta Ahad.
“Suspek juga akan membahagikan tugasan sesama mereka seperti mengalihkan perhatian pengawal keselamatan dan juruwang serta menyorokkan baju yang dicuri ke dalam troli serta kereta sorong bayi yang dibawa.
“Pakaian-pakaian yang dicuri ini seterusnya akan dijual secara pukal kepada pembeli yang akan menjual kembali barangan tersebut secara borong di laman sosial Facebook,” jelasnya.
Difahamkan, sindiket berkenaan telah aktif sejak tahun lalu dan penahanan lapan suspek ini sekaligus menyelesaikan hampir 30 kes curi dalam pasar raya di sekitar Lembah Klang.
Tambah Ismadi, pihak polis kini sedang mengesan saki baki ahli sindiket berkenaan dan kes disiasat di bawah Seksyen 380 Kanun Keseksaan kerana mencuri. – K! ONLINE


Kedah tak sekat hajat Aidil
Oleh KOSMO!

9 September 2020, 7:40 pm
Oleh MOHD RAFIE AZIMI
ALOR SETAR – Persatuan Bola Sepak Kedah (KFA) bersedia menerima keputusan ketua jurulatih Kedah, Aidil Sharin Sahak sekiranya beliau mahu berhijrah menyertai pasukan baharu dalam saingan Liga Malaysia (Liga M) musim depan.
Bagaimanapun, Presiden KFA, Muhammad Sanusi Md. Nor menegaskan, buat masa ini pengendali berusia 43 tahun itu masih kekal berkhidmat bersama skuad Helang Merah.
“Ini negara demokrasi dengan sesiapa sahaja boleh pergi ke mana-mana mereka suka.
“Namun, selagi kontraknya belum berakhir pada penghujung musim ini, Aidil masih kekal berkhidmat untuk Helang Merah,” katanya selepas mempengerusikan Mesyuarat Exco hari ini.
Sanusi yang juga Menteri Besar Kedah berkata, beliau masih belum menerima maklumat mengenai tawaran daripada pasukan-pasukan lain buat pengendali dari Singapura itu.

“Bagi saya, ini perkara biasa yang berlaku di seluruh dunia dengan para pemain dan jurulatih akan berhijrah ke pasukan-pasukan berbeza,” ujarnya.
Nama Aidil ketika ini hangat dikatakan sedang ‘dipancing’ Perak yang didakwa mahu menggantikan tempat Mehmet Durakovic ekoran kekalahan memalukan 0-7 pasukan itu kepada Johor Darul Ta’zim dalam saingan Liga Super baru-baru ini.
Selain itu, Sanusi menjelaskan, beberapa pemain Kedah mungkin akan mencari angin baharu menyertai kelab baharu dalam keadaan pasukan ketika ini masih lagi berdepan dengan isu tunggakan gaji.
“KFA telah mengemukakan cadangan kepada para pemain untuk menstruktur semula gaji mereka baru-baru ini.
“Mungkin ada pemain tidak dapat terima kemungkinan berlaku pengurangan gaji kerana merasakan mereka sepatutnya menerima pendapat yang lebih daripada itu,” jelasnya. – K! ONLINE


Pukul bekas isteri guna topi keledar, pengurus kredit didenda RM4,000
Oleh NUZULSHAM SHAMSUDDIN

9 September 2020, 5:29 pm
KUALA LUMPUR – Padah memukul bekas isterinya menggunakan topi keledar, seorang pengurus kredit didenda RM4,000 oleh Mahkamah Majistret di sini hari ini.
Majistret Fardiana Haryanti Ahmad Razali menjatuhkan hukuman itu terhadap Mohd. Farhann Ahmad, 29, selepas lelaki itu mengaku bersalah atas pertuduhan yang disabitkan ke atasnya.
Mahkamah turut memerintahkan Mohd. Farhan dipenjara lagi empat bulan, sekiranya gagal membayar denda tersebut.
Mengikut pertuduhan, Mohd. Farhann didakwa dengan sengaja telah menyebabkan kecederaan ke atas wanita berumur 30 tahun itu, menggunakan topi keledar di lobi sebuah kondominium di Jalan Sentul Perdana, di sini pukul 1 petang pada 19 Ogos lalu.
Berikutan itu pertuduhan dikemukakan mengikut Seksyen 324 Kanun Keseksaan, yang memperuntukkan hukuman penjara maksimum 10 tahun, atau denda, atau sebat atau mana-mana dua daripada hukuman itu, jika sabit kesalahan.
Terdahulu Timbalan Pendakwa Raya Zuraidi Zulkifli, memohon mahkamah mengenakan hukuman setimpal kepada tertuduh sebagai pengajaran supaya bertindak rasional.

Bagaimanapun peguam Muhammad Rhastdan Abdul Wahab yang mewakili Mohd Farhann, memohon hukuman ringan dengan alasan merupakan kesalahan pertama anak guamnya selain tertuduh mempunyai tanggungan keluarga empat orang anak.
“Pengakuan tertuduh pada peringkat awal telah menjimatkan masa dan kos mahkamah,” kata Muhammad Rhastdan.
Mengikut fakta kes, pada hari kejadian pengadu telah didatangi tertuduh untuk berjumpa bagi mengambil sijil nikah. Namun pengadu memaklumkan sijil nikah telah hilang meskipun telah dicari.
Pada sama sama pengadu telah meminta motosikal miliknya yang digunakan tertuduh termasuk mengambil anak kunci motosikal yang kemudian berlaku pertengkaran antara mereka.
Tertuduh telah secara tiba-tiba telah bertindak memukul pengadu menggunakan topi keledar. – K! ONLINE


KPDNHEP sita lori dan LPG berjumlah RM123,960
Oleh MOHD RASDAN AHMAD

9 September 2020, 5:06 pm
KUALA LUMPUR- Barangan bernilai RM 123,960 telah disita melalui sebuah premis gudang penyimpanan di Selayang kerana disyaki melakukan kesalahan menyimpan barang kawalan berjadual iaitu gas petroleum cecair (LPG) di tempat yang tidak dilesenkan.
Pengarah Kementerian Perdagangan Dalam Negeri Dan Hal Ehwal Pengguna (KPDNHEP) Wilayah Persekutuan Kuala Lumpur, Ariffin Samsudin berkata, serbuan yang dilakukan pada pukul 6.30 petang semalam itu selepas pihaknya melakukan risikan selama dua minggu.
Katanya, sepasukan penguatkuasa daripada Pejabat KPDNHEP WPKL terdiri daripada 12 orang anggota telah membuat serbuan di gudang tersebut.
“Hasil serbuan  itu, sebanyak 247 tong LPG dan dua buah lori telah disita. Nilai keseluruhan sitaan berjumlah RM 123,960.
“Siasatan lanjut ke atas pemilik perniagaan tersebut sedang dijalankan bersabit dengan kesalahan di bawah Peraturan 20 (1) Peraturan-Peraturan Kawalan Bekalan 1974, Akta Kawalan Bekalan 1961 kerana memiliki atau meyimpan barang kawalan berjadual ditempat yang tidak dilesenkan,” katanya dalam satu kenyataan di sini hari ini.
Tambahnya, jika pemilik didapati melakukan suatu kesalahan dan apabila disabitkan boleh dikenakan hukuman didenda tidak melebihi satu juta ringgit atau dipenjarakan selama tempoh tidak melebihi tiga tahun atau kedua-duanya.

“Manakala bagi kesalahan yang kedua atau yang berikutnya, pesalah boleh didenda tidak melebihi tiga juta ringgit atau dipenjarakan selama tempoh tidak melebihi lima tahun atau kedua-duanya.
“Jika orang itu ialah suatu pertubuhan perbadanan, didenda tidak melebihi dua juta ringgit, dan bagi kesalahan yang kedua atau yang berikutnya, didenda tidak melebihi lima juta ringgit,” jelasnya.
Tambah Ariffin, kementerian menerusi Bahagian Penguatkuasa memberi amaran keras dan peringatan kepada mana-mana individu mahu pun syarikat supaya tidak melanggar undang-undang khususnya melibatkan barang kawalan berjadual. – K! ONLINE.


Kena belasah kerana gurau belanja KFC
Oleh MUHAMMAD AYMAN GHAFFA

9 September 2020, 5:44 pm
KOTA BHARU – Seorang pelajar Sekolah Menengah Kebangsaan (SMK) Kemahang 1 dekat Tanah Merah dibelasah tiga rakannya baru-baru ini selepas bergurau dengan mereka untuk belanja makan KFC
Ketua Polis Kelantan, Deputi Komisioner Shafien Mamat berkata, polis telah menerima satu laporan daripada mangsa berhubung kejadian di asrama lelaki sekolah tersebut.
“Berdasarkan keterangan awal remaja itu, ketiga-tiga suspek memukulnya kerana mangsa selepas berang apabila dia cuba mempermainkan mereka dengan gurauan hendak belanja KFC.
“Polis telah mengenal pasti dan membuat tangkapan terhadap kesemua suspek yang terlibat,” katanya dalam satu kenyataan di sini hari ini.
Menurut Shafien, ketiga-tiga suspek telah dibawa ke balai polis untuk tindakan lanjut.
Kes disiasat mengikut Seksyen 506 Kanun Keseksaan kerana ugutan jenayah dan 323 Kanun Keseksaan kerana dengan sengaja menyebabkan kecederaan.

Hari ini, tular satu video berdurasi 26 saat yang memaparkan seorang remaja ditumbuk dan ditendang dua rakannya di dalam sebuah dorm asrama.
Kelihatan remaja itu menangis selepas ditumbuk pada bahagian lengannya sehingga dia terjatuh di atas lantai.
Tidak cukup dengan itu, seorang rakannya yang tidak berbaju bertindak berani dengan menendang kaki mangsa sekuat hatinya. – K! ONLINE


Tiada lesen memandu kesalahan paling tinggi
Oleh KOSMO!

9 September 2020, 5:23 pm
Oleh MOHAMAD NAUFAL MOHAMAD IDRIS
SHAH ALAM – Tiada lesen memandu dan tamat tempoh lesen merupakan kesalahan paling tinggi dikesan pihak berkuasa dalam Ops Fancy 2020 di Plaza Tol Lebuhraya Grand Saga Batu 9, Cheras, semalam.
Operasi bermula pukul 4 petang hingga 10 malam itu dilaksanakan oleh Jabatan Pengangkutan Jalan (JPJ) dan disertai beberapa agensi lain seperti Polis Diraja Malaysia, Suruhanjaya Pencegahan Rasuah Malaysia dan Agensi Anti Dadah Kebangsaan (AADK).
Ketua Bahagian Penguatkuasa JPJ Selangor, Mohamad Hafiz Usman berkata, berdasarkan operasi sebanyak 487 saman dikeluarkan dengan 263 saman melibatkan kesalahan tamat lesen memandu di kalangan pengguna lalu lintas.
Katanya, sikap sambil lewa mereka ini boleh membahayakan nyawa sndiri dan orang lain kerana gagal memahami aspek keselamatan dan adab di jalan raya yang boleh dipelajari sekiranya mengikuti kelas memandu dan lulus peperiksaan.
“Kita turut mengesan kenderaan dan motosikal melakukan pengubahsuaian ekzos, bentuk kenderaan dan nombor pendaftaran yang tidak mengikut spesifikasi dengan 44 saman.

“Selain itu, saman turut melibatkan tiada insurans kenderaan sebanyak 25 saman serta 155 saman atas lain-lain kesalahan,” katanya dalam kenyataan di sini hari ini.
Beliau menegaskan, hasil pemeriksaan terhadap 3,215 buah kenderaan awam itu turut mengeluarkan 28 notis larangan penggunaan kenderaan dan, 27 notis arah periksa kenderaan dan tujuh notis penahanan kenderaan.
Ujarnya, turut disita adalah empat buah motosikal, dua buah lori dan sebuah kereta.
“Kesemua kenderaan ini dibawa ke ibu pejabat JPJ Selangor untuk siasatan lanjut,” katanya.
Dalam perkembangan sama, Mohamad Hafiz memaklumkan 11 pemandu didapati positif dadah hasil ujian saringan air kencing oleh AADK. – K!ONLINE


Pergaduhan ala filem Tamil
Oleh MOHD SYALMIZI HAMID

9 September 2020, 5:26 pm
SEBERANG PERAI – Seorang lelaki cedera akibat ditetak, manakala empat buah kenderaan yang diletakkan di hadapan sebuah rumah rosak selepas diserang oleh enam individu dalam pergaduhan di hadapan sebuah rumah di Kampung Perlis, Butterworth di sini hari ini.
Dalam kejadian ala aksi filem Tamil kira-kira pukul 10.45 pagi itu, mangsa berusia 50 tahun luka pada tapak tangan kanan selepas ditetak menggunakan sebilah parang oleh salah seorang suspek.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, kejadian berlaku selepas salah seorang penyerang dikenali Chandru menampar anak bongsu mangsa yang merupakan seorang pemandu van kilang semalam.
“Keenam-enam suspek yang setiap seorang bersenjatakan parang telah memecahkan cermin kereta milik mangsa dan keluarganya selain memecahkan cermin tingkap di hadapan rumah.
“Dalam kejadian itu, mangsa diserang oleh Chandru menggunakan parang sehingga menyebabkan kecederaan putus urat tangan kanan,” katanya kepada pemberita hari ini.
Menurut Noorzainy, dalam kejadian itu, Chandru turut dilaporkan mengalami luka selepas mangsa melibaskan parang milik salah seorang suspek lain yang terjatuh ketika mempertahankan diri.

Beliau berkata, setakat ini polis telah menahan tiga individu berusia di antara 24 hingga 26 tahun termasuk Chandru di Hospital Seberang Jaya di sini kira-kira pukul 11 pagi tadi.
Menurutnya, kes disiasat mengikut Seksyen 326, Seksyen 148 dan Seksyen 427 Kanun Keseksaan. – K! ONLINE


Pelakon Bollywood Rhea Chakraborty ditahan
Oleh KOSMO!

9 September 2020, 4:34 pm
NEW DELHI – Bintang Bollywood, Rhea Chakraborty ditahan semalam selepas didakwa membekalkan dadah kepada bekas kekasihnya, pelakon Sushant Singh Rajput yang membunuh diri Jun lalu.
Pengarah Biro Kawalan Narkotik (NCB), Mutha Ashok Jain berkata, pihak polis turut menahan beberapa individu lain termasuk adik Chakraborty serta pembantu rumah Rajput.
“Semua individu yang ditahan tidak dibenarkan diikat jamin.
“Manakala Chakraborty ditahan reman sehingga 22 September ini bagi membantu siasatan,” katanya.
Rajput, 34, ditemui mati di kediamannya di Mumbai telah menimbulkan perdebatan dalam kalangan peminat mendakwa dia mengalami masalah kesihatan mental.
Bagaimanapun, keluarga Rajput mendakwa, dia mengalami kemurungan dan menuduh Chakraborty, 28, mencuri wang serta mengganggunya, namun dinafikan pelakon tersebut.

Sementara itu, agensi antijenayah India, Biro Penyiasatan Pusat sedang melakukan siasatan kematian Rajput sejak bulan lalu, manakala NCB menyiasat penglibatan pelakon itu dengan ganja.
Siasatan kes tersebut telah mendapat perhatian pihak media selama berbulan-bulan dengan mengikuti rapat perseteruan antara keluarga Rajput dengan Chakraborty.
Selain itu, beberapa rakan selebriti termasuk pelakon Sonam Kapoor dan pengarah Anurag Kashyap mengecam tindakan stesen televisyen yang cuba memburuk-burukkan imej Chakraborty.
Chakraborty pernah membintangi filem Bank Chor pada tahun 2017 dan Jalebi pada 2018. – AFP


SPRM tahan pemimpin persatuan OKU seleweng dana hampir RM800,000
Oleh KOSMO!

9 September 2020, 6:07 pm
IPOH – Suruhanjaya Pencegahan Rasuah Malaysia (SPRM) Perak menahan seorang pemimpin persatuan orang kurang upaya (OKU) yang juga merupakan Timbalan Ketua Bahagian UMNO di negeri ini berhubung dakwaan menyeleweng dana persatuan hampir RM800,000.
Pengarah SPRM Perak, Datuk Mohd. Fauzi Mohamad yang mengesahkan penahanan itu berkata, lelaki berusia 61 tahun itu ditahan pada 3 September lalu.
Menurutnya, lelaki itu disiasat selepas pihaknya menerima laporan bahawa suspek didakwa memindahkan wang dari akaun persatuan ke akaun peribadinya.
“SPRM sedang menyiasat kes ini di bawah Seksyen 23 Akta SPRM kerana salah guna kuasa untuk menyeleweng dana persatuan,” katanya ketika dihubungi di sini hari ini.
Fauzi berkata, kes itu tiada kaitan dengan sebarang aktiviti politik lelaki berkenaan.
“Dia itu disiasat sebagai seorang pemimpin persatuan bukan sebagai ahli politik, kebetulan dia terlibat dalam parti politik,” katanya.

Sementara itu, SPRM juga telah memanggil beberapa saksi bagi memberi keterangan berhubung laporan skandal pemberian tanah yang didakwa mempunyai unsur penyalahgunaan kuasa oleh Parti Bumiputera Perkasa Malaysia (Putra).
Bagaimanapun SPRM enggan mendedahkan jumlah dan identiti beberapa individu yang dipanggil untuk memberi keterangan sebagai saksi berkaitan laporan tersebut.
Katanya, beberapa individu lagi akan turut dipanggil bagi membantu siasatan kes berkenaan. – K! ONLINE


60 jambatan rosak, 2,000 rumah musnah akibat taufan di Korea Utara
Oleh KOSMO!

9 September 2020, 6:35 pm
PYONGYANG – Hampir 60 jambatan rosak manakala kira-kira 2,000 rumah lagi musnah di Korea Utara akibat taufan sejak minggu lalu.
Negara tersebut yang belum pulih sepenuhnya daripada kemusnahan akibat Taufan Maysak minggu lalu kini berhadapan ancaman Taufan Haishen.
Menurut agensi berita rasmi Korea Utara, KCNA, Taufan Maysak memusnahkan kira-kira 2,000 buah kediaman dan mengakibatkan ratusan lagi bangunan awam rosak.
“Jalan raya sepanjang 60 kilometer dan 59 jambatan runtuh manakala 3,500 meter landasan kereta api rosak,” lapor agensi berkenaan.
Bencana alam memberikan kesan lebih buruk terhadap Korea Utara berikutan pembinaan infrastrukturnya yang kurang berkualiti.
Selain itu, negara tersebut turut terdedah dengan kejadian banjir kerana aktivit penebangan hutan gunung dan bukit yang tidak terkawal.

Sementara itu, pemerintah Korea Utara, Kim Jong Un mengarahkan 12,000 ahli akar umbi partinya membantu dalam usaha pemulihan kawasan luar bandar yang terjejas.
Seorang ahli parti, Kang Chol Jin berkata, dia teruja dan bersemangat membantu kerajaan memulihkan kawasan terjejas bencana.
“Kita tidak takutkan apa-apa.
“Kami bersemangat untuk pergi ke kawasan terjejas bencana taufan dan menyempurnakan tugas ini secepat mungkin,” ujarnya. – AFP


Lelaki di Sarawak mangsa terbaharu rabies
Oleh NOR IDAYU BOSRO

9 September 2020, 5:20 pm
PUTRAJAYA – Seorang lelaki berusia 51 tahun dari Kuching, Sarawak, meninggal dunia semalam akibat dijangkiti wabak rabies.
Ketua Pengarah Kesihatan Tan Sri Dr. Noor Hisham Abdullah, kes terbaharu itu menjadikan jumlah kes bagi tahun ini adalah tiga dengan kesemuanya meninggal dunia.
Beliau berkata, setakat ini, jumlah keseluruhan kes rabies di Sarawak adalah 25 kes termasuk 24 kematian sejak wabak itu diisytiharkan pada 1 Julai 2017.
“Mangsa disahkan dijangkiti virus rabies melalui ujian makmal yang dilakukan oleh Institut Penyelidikan Perubatan (IMR) pada 4 September lalu.
“Terdahulu, mangsa dimasukkan ke Hospital Umum Sarawak pada 26 Ogos lalu kerana mengalami sakit belakang menyebabkan kesukaran untuk bergerak selama tiga hari sebelum dimasukkan ke wad,” katanya dalam kenyataan di sini hari ini. – K! ONLINE


Maklumat palsu larang kunjungi restoran mamak jejas Presma
Oleh KOSMO!

9 September 2020, 5:18 pm
Oleh ISWAN SHAFIQ ISA
SEBERANG PERAI – Hampir 4,000 ahli Persatuan Pengusaha Restoran Muslim Malaysia (Presma) kini terjejas susulan penularan maklumat palsu berkaitan larangan mengunjungi restoran mamak ekoran dakwaan berlaku penyebaran virus Covid-19 di situ sejak 27 Ogos lalu.
Sehubungan itu, Ahli Jawatankuasa Kerja (AJK) Presma, Abdul Aziz Shik Ahmad berkata, satu laporan polis telah dibuat pada hari yang sama di Balai Polis Bukit Mertajam di sini.
Katanya, laporan berkaitan penularan maklumat palsu melalui aplikasi Whatsapp itu diterima dua kali iaitu ada pukul 3.28 petang dan 3.35 petang hari tersebut dengan tajuk ‘Peringatan Kod Merah Kepada Seluruh Negara.
“Antara kandungan maklumat itu ialah ‘menjauhkan diri dari kedai mamak, nasi kandar dan semua restoran India yang mengambil pekerja dari India dan berpotensi merebak (virus Covid-19) ke seluruh negara.
“Kami (Presma) berasa kesal dengan penyebaran (maklumat) Whatsapp yang berniat jahat ini sedangkan KKM (Kementerian Kesihatan) juga telah mengesahkan bahawa perkara ini fitnah semata-mata dengan niat untuk merosakkan reputasi seluruh restoran nasi kandar di negara ini,” katanya dalam sidang akhbar di Bukit Mertajam hari ini.

Abdul Aziz yang juga pemilik Restoran Nasi Kandar DINAS memberitahu, selain maklumat palsu yang ditularkan menerusi Whatsapp itu, pihaknya juga menerima maklumat yang sama turut ditularkan menerusi laman Facebook, hari ini.
“Justeru, kita harap pihak berkuasa dapat menyiasat perkara ini dengan sewajarnya.
“Kita ada bukti tambahan yang boleh menyokong dakwaan mengatakan bahawa maklumat yang ditularkan mengenai larangan berkunjung ke restoran-restoran ini adalah palsu jika diperlukan,” katanya. – K! ONLINE


Kilang haram tepi sungai akan dirobohkan
Oleh KOSMO!

9 September 2020, 3:52 pm
Oleh ABDUL RAZAK IDRIS
KUALA LANGAT – Semua kilang terutama kilang haram di tepi sungai di Selangor akan dirobohkan dalam masa terdekat.
Menteri Besar Selangor, Datuk Seri Amirudin Shari berkata, tindakan tersebut bagi menjunjung titah Sultan Sharafuddin Idris Shah terhadap kilang terutama premis haram di tepi sungai yang berpotensi mencemarkan anak sungai.
Katanya, beliau sendiri akan mempengerusikan jawatankuasa menangani perobohan kilang haram dan struktur tidak wajar sepanjang sungai di negeri ini.
“Bagi mencapai objektif itu, Lembaga Urus Air Selangor (LUAS) diberi tugas sebagai agensi pelaksana memantau struktur tidak wajar di tepi sungai,mengosongkan binaan di kawasan rizab sungai serta pencemaran sumber air.
“Kita akan mengabungkan teknologi pemantauan sungai bagi halang sebarang cubaan mana-mana pihak melakukan pencemaran. Jika kita ambil tindakan, kita harap semua pihak bekerjasama terutama pengosongan rezab sungai di kawasan perbandaran,” katanya selepas Majlis Pengisytiharan Majlis Perbandaran Kuala Langat di sini hari ini.

Beliau bagaimanapun menyatakan tidak mempunyai statistik jumlah kilang terutama kilang haram yang akan terlibat dalam perobohan tersebut.
Ujar Amirudin, ini berikutan kilang-kilang itu berada di bawah pihak berkuasa tempatan yang berbeza.
“Bila disebut kilang haram bukannya semua mencemarkan alam sekitar. Status kilang tersebut ada yang tiada lesen dan tidak ikut syarat ditetapkan, ” jelasnya.
Mengulas lanjut, beliau menegaskan proses pemutihan kilang di Selangor telah dilaksanakan sejak 2008 lagi.
“Kita beri peluang kepada kilang-kilang itu sehingga hujung tahun ini kerana kebanyakan kilang tidak menyertai disebabkan melibatkan kos tinggi dari segi penempatan semula,” katanya.-K! ONLINE


Rumah Ngaji MB Inc perkasa al-Quran dalam komuniti setempat
Oleh KOSMO!

9 September 2020, 2:49 pm
Oleh SHAARANI ISMAIL
BATU GAJAH – Perbadanan Menteri Besar Perak (MB Inc) menubuhkan Rumah Ngaji Mb Inc iaitu sebuah pusat interaksi dalam memperkasakan usaha memantapkan kekuatan rohani komuniti setempat melalui pengajian al-Quran.
Dalam satu kenyataan yang dikeluarkan hari ini, MB Inc berkata, Rumah Ngaji yang dibuka di Tapak Warisan Kapal Korek No 5 Tanjung Tualang (TT5) adalah yang pertama seumpamanya dibuka dan dibangunkan anak syarikat kerajaan negeri (GLC) Perak.
“Penubuhan Rumah Ngaji bertujuan memberi pendedahan kepada komuniti tempatan dalam usaha pemantapan kekuatan rohani selain mewujudkan masyarakat baca, faham dan amal al-Quran.
“Penubuhan Rumah Ngaji MB [email protected] TT5 ini adalah inisiatif bertepatan dengan hasrat MB Inc untuk membantu komuniti setempat dalam membudayakan ilmu dan aspek kerohanian dengan memahami dan mengamalkan ajaran murni Islam yang terdapat dalam al-Quran,” katanya
Penubuhan Rumah Ngaji MB [email protected] ini adalah hasil kerjasama strategik Rumah Ngaji Perak dan Yayasan Warisan Ummah Ikhlas (WUI), sebuah organisasi tanpa keuntungan dalam usaha untuk untuk mengajak masyarakat kembali kepada al-Quran.

Kata kenyataan itu lagi, semua kelas mengaji dan program ilmu yang dilaksanakan di Rumah Ngaji MB Inc @ TT5 ditanggung dan dibiayai oleh MB Inc dengan semua kelas adalah percuma kepada komuniti di sekitar Tanjung Tualang.-K! ONLINE


Dua ‘Datuk’ direman siasatan projek RM800 juta
Oleh AHMAD SHAHERMAN SHAMSURI

9 September 2020, 4:33 pm
Oleh ALICIA JOHNY KUEH
KUCHING – Dua pengarah syarikat pembinaan direman selama dua hari untuk membantu siasatan kes tuntutan palsu berhubung pelaksanaan 10 projek naik taraf jalan berjumlah RM800 juta di pedalaman Sarawak.
Kedua-dua individu yang membawa gelaran ‘Datuk’ itu masing-masing berusia 42 dan 44 tahun, direman bermula hari ini.
Majistret Zubaidah Sharkawi mengeluarkan perintah reman tersebut berikutan permohonan daripada Suruhanjaya Pencegahan Rasuah Malaysia (SPRM) di Mahkamah Majistret di sini, hari ini.
Kedua-dua individu tersebut telah ditahan dalam satu operasi khas di sini semalam.
Menurut sumber SPRM yang dilaporkan oleh berita tempatan, tuntutan kes melibatkan 10 projek pembinaan jalan menghubungkan beberapa bandar kecil di Sarawak yang dikenali sebagai ‘Projek Jiwa Murni’ di bawah Kementerian Pertahanan.

Kes akan disiasat dibawah Seksyen 16 (b), 17 (a) dan Seksyen 18 Akta SPRM 2009.-K! ONLINE


Ceupacs mahu bertemu Perdana Menteri
Oleh KOSMO!

9 September 2020, 3:04 pm
Oleh ROSLIZA MOHAMED
KOTA BHARU – Kongres Kesatuan Pekerja-Pekerja di Dalam Perkhidmatan Awam (Cuepacs) berharap dapat bertemu dengan Perdana, Menteri Tan Sri Muhyiddin Yassin untuk mengadakan pertemuan bagi membentangkan lima perkara yang diumumkan kepada penjawat awam sebelum ini.
Lima perkara itu ialah kenaikan gaji tahunan, penebusan Ganti Cuti Rehat (GCR) selama 75 hari, Sara Hidup (Cola) sebanyak RM50, gaji tambahan kepada guru gred DG56 dan pemendekan kenaikan pangkat dari 13 tahun kepada 10 tahun berkuat kuasa 1 Januari 2018.
Presiden Cuepacs, Adnan Mat berkata, setakat ini lima perkara itu masih tertangguh berikutan perubahan kerajaan baru.
“Kita berharap Perdana Menteri memberi kerjasama dan melaksanakan segera berhubung perkara itu kerana kita sudah berbincang daripada segi proses, justifikasi, peruntukkan dengan muktamad,” katanya.
Beliau berkata demikian kepada pemberita selepas Majlis Penghargaan Kepada Barisan Hadapan Menangani Pandemik Covid -19 di Ibu Pejabat Polis Daerah (IPD) Kota Bharu di sini hari ini.-K! ONLINE


Rosmah tubuh cybertroopers – Rizal Mansor
Oleh NUZULSHAM SHAMSUDDIN

9 September 2020, 3:41 pm
KUALA LUMPUR – Bekas Pegawai Khas Datin Seri Rosmah Mansor, Datuk Rizal Mansor memberitahu Mahkamah Tinggi di sini hari ini bahawa dia telah diarahkan Rosmah untuk menubuhkan pasukan cybertroopers yang dibiayai sebanyak RM100,000 sebulan.
Rizal, 46, yang merupakan saksi ke-21 memaklumkan kepada mahkamah, pasukan cybertroopers itu beroperasi dengan dana yang diberikan sendiri oleh Rosmah pada tahun 2012 secara tunai.
“Beliau memberikan kepada saya wang tunai berjumlah RM100,000 setiap bulan untuk membiayai pasukan tersebut. Saya sendiri di dalam kapasiti sebagai Pegawai Khas bertanggungjawab untuk menangkis fitnah, tohmahan dan tuduhan terhadap Datin Seri,” katanya.
Rizal berkata demikian dalam pernyataan saksi yang dibacakan di hadapan Hakim Mohamed Zaini Mazlan.
Pendakwaan dikendalikan Timbalan Pendakwa Raya Kanan Datuk Seri Gopal Sri Ram manakala pembelaan diwakili peguam Akberdin.
Perbicaraan bersambung lagi 14 September ini.-K!ONLINE


221 ingkar PKPP, 118 terbabit aktiviti kelab malam
Oleh NOR IDAYU BOSRO

9 September 2020, 3:34 pm
PUTRAJAYA – Masih ramai masyarakat yang mengingkari arahan Perintah Kawalan Pergerakan Pemulihan (PKPP) semalam selepas 221 individu ditahan atas pelbagai kesalahan dengan paling tinggi membabitkan aktiviti di pub serta kelab malam sebanyak 118 kes.
Turut ditahan kelmarin adalah aktiviti melibatkan kehadiran orang ramai yang menyukarkan penjarakan fizikal sebanyak 43 dan gagal menyediakan peralatan serta serta merekod butiran pelanggan sebanyak 34 tangkapan.
Menteri Kanan (Keselamatan) Datuk Seri Ismail Sabri Yaakob berkata, kesalahan lain ialah tidak memakai pelitup muka (18), premis beroperasi lebih masa (lima), tangkapan pendatang asing tanpa izin (PATI) (dua) dan dan gagal mematuhi perintah kuarantin (satu).
“Daripada jumlah itu, seramai 212 individu telah dikompaun manakala lapan individu direman dan seorang dijamin,” katanya dalam kenyataan di sini hari ini.
Sementara itu, Ismail Sabri berkata, seramai 61 PATI dan lima tekong ditahan menerusi Operasi Benteng kelmarin.
“Sebanyak 26 daripada PATI itu ditahan di Bandar Penawar, Johor atas kesalahan imigresen manakala 12 PATI ditahan di Bukit Kayu Hitam, Kedah kerana tidak mempunyai dokumen pengenalan diri sah,” katanya.


Rina Harun dan syarikat produksi bincang selesai kes saman
Oleh NUZULSHAM SHAMSUDDIN

9 September 2020, 3:12 pm
KUALA LUMPUR – Kes saman penghutang penghakiman antara Menteri Pembangunan Wanita, Keluarga dan Masyarakat Datuk Seri Rina Harun dengan sebuah syarikat produksi berpusat di Paris bagi menuntut pembayaran sejumlah wang akan diselesaikan secepat mungkin.
Perkara itu dimaklumkan peguam Hussin Mohd. Razak selepas pengurusan kes saman penghutang penghakiman itu di hadapan Timbalan Pendaftar Mahkamah Tinggi Farah Shuhada Ramli hari ini.
Beliau berkata, mahkamah kemudian menetapkan 22 Oktober depan untuk pengurusan kes bagi kedua-dua pihak memaklumkan status perbincangan penyelesaian itu.
“Mahkamah juga memerintahkan anak guam saya (Rina) untuk hadir pada tarikh tersebut berikutan beliau tidak dapat hadir di mahkamah hari ini kerana ada hal kecemasan,” katanya ketika ditemui di sini semalam.
Pada masa sama, Hussin berkata, anak guamnya akan berbincang mengenai jumlah yang boleh dipersetujui oleh syarikat itu dan pihaknya telah menyerahkan beberapa keping cek kepada syarikat itu hari ini berhubung perbincangan penyelesaian itu.
Sementara itu, peguam Mark Ho yang mewakili Sarl Novovision berkata Rina telah mencadangkan perjanjian penyelesaian dengan anak guamnya, namun terma penyelesaian itu tidak dapat didedahkan.

“Hari ini pihak berkenaan (menteri) telah menyerahkan cek sebagai pembayaran ansuran,” katanya yang enggan menyatakan jumlahnya.-K! ONLINE


Dua termasuk jurubahasa mahkamah direman lima hari
Oleh KOSMO!

9 September 2020, 4:06 pm
SHAH ALAM – Dua individu termasuk jurubahasa mahkamah direman selama lima hari bermula hari ini bagi membantu siasatan berhubung rasuah bernilai RM8,000 bagi meringankan kesalahan di bawah Akta Imigresen, dua tahun lalu.
Perintah tahanan reman itu dikeluarkan Majistret Puan Fatina Amyra Abdul Jalil terhadap kedua-dua suspek masing lelaki dan wanita berusia 54 dan 55 tahun.
Menurut sumber, suspek wanita merupakan jurubahasa mahkamah yang bertugas di Mahkamah Majistret dan Sesyen Sepang itu ditahan selepas hadir memberikan keterangan di pejabat Suruhanjaya Pencegahan Rasuah Malaysia ( SPRM ) Selangor pukul 3.15 petang semalam.
Katanya, manakala seorang lagi yang merupakan pengarah sebuah syarikat ditahan pukul 3.53 petang di lokasi sama.
“Berdasarkan siasatan awal mendapati pengarah syarikat itu memberikan wang berjumlah RM8,000 melalui pindahan wang ke dalam akaun milik jurubahasa mahkamah itu.
“Ia sebagai balasan untuk meringankan hukuman bagi kes perbicaraan yang didengar di Mahkamah Sepang melibatkan pekerja pengarah syarikat itu atas kesalahan di bawah Akta Imigresen,” katanya.

Sementara itu, Pengarah SPRM Selangor, Datuk Alias Salim ketika dihubungi mengesahkannya dan kes disiasat mengikut Seksyen 17(a) Akta SPRM 2009. -K!ONLINE


Jual teman wanita RM84
Oleh KOSMO!

9 September 2020, 3:31 pm
JAKARTA – Seorang remaja lelaki tergamak ‘menjual’ teman wanitanya dengan harga sekitar 300,000 rupiah (RM84) di bandar Pematang Siantar, Sumatera Utara baru-baru ini, lapor laman Suara.com.
Ketua Unit Siasatan Jenayah Pematang Siantar, Asisten Komisioner Edi Sukamto berkata, suspek didakwa melakukan perkara tersebut kerana terdesak untuk membayar sewa rumah.
“Suspek didakwa sudah sembilan kali menawarkan mangsa yang berumur 15 tahun untuk ‘diniagakan’ melalui aplikasi sosial dengan harga sekitar 300,000 rupiah (RM84).
“Motif remaja lelaki yang berusia 17 tahun itu dipercayai berbuat demikian kerana ingin menampung kos perbelanjaan harian serta membayar sewa rumah,” katanya.
Menurut Edi, kedua-dua remaja berkenaan yang berkenalan melalui laman sosial Facebook didapati sudah tinggal bersama sejak tiga bulan lalu.
Bagaimanapun, suspek membuat keputusan berbuat demikian apabila dia tidak mampu membayar duit sewa.

Selain itu, Edi memberitahu, pihak polis turut memburu seorang lagi individu yang didakwa terlibat dalam kegiatan pemerdagangan manusia.
“Namun, kita mengalami kesukaran untuk menjejaki individu tersebut kerana suspek mendakwa telefon bimbit yang digunakan bagi menjalankan aktiviti berkenaan hilang,” jelasnya. – Agensi


Penjaga ditahan, mayat kanak-kanak ada kesan dera
Oleh KOSMO!

9 September 2020, 2:40 pm
Oleh NOR SHAFAWATI YUP
SEREMBAN – Seorang kanak-kanak perempuan berusia enam tahun maut selepas berada dalam keadaan tidak sedarkan diri ketika di bawa ke Hospital Tuanku Jaafar untuk rawatan lanjut.
Ketua Polis Daerah Seremban, Mohd. Said Ibrahim berkata, siasatan awal yang dijalankan mendapati terdapat beberapa kesan kecederaan pada kanak-kanak tersebut.
“Pada 5 September (Sabtu) lalu, kira-kira pukul 10.09 malam, ibu kanak-kanak itu telah membawa mangsa ke hospital dalam keadaan tidak sedarkan diri.
“Bedah siasat yang dijalankan oleh pihak hospital tidak dapat menentukan punca kematian setakat ini,” katanya dalam satu kenyataan di sini semalam.
Sehubungan itu, Mohd. Said berkata, tangkapan telah dijalankan ke atas tiga penjaga kanak-kanak terbabit iaitu dua perempuan dan seorang lelaki bagi membantu siasatan.-K! ONLINE